Тошкентда Хожали фожиасига бағишланган тадбир бўлиб ўтди | www.ziyouz.uz\nБош саҳифа ЯнгиликларТошкентда Хожали фожиасига бағишланган тадбир бўлиб ўтди\nТошкентда Озарбойжоннинг Хожали шаҳрида 26 йил аввал рўй берган фожиа ёдга олинди. Озарбойжоннинг юртимиздаги элчихонаси ва Ҳайдар Алиев номидаги маданият маркази ташкил этган тадбирда хорижий давлатлар элчилари, халқаро ташкилотлари вакиллари ва оммавий ахборот воситалари ходимлари қатнашди.\nОзарбойжоннинг Ўзбекистондаги Фавқулодда ва мухтор элчиси Ҳусайн Қулиев Хожали фожиаси ҳақида сўзлаб берди.\n1992 йилнинг 25-26 февраль кунлари Арманистон қуролли кучлари Россиянинг Хонкендидаги 366-мотоўқчи полки ёрдамида Хожали шаҳрида оммавий қирғин жиноятини содир этди. Ўшанда 613 нафар тинч аҳоли қатл этилди, 487 киши жароҳатланди ва 1275 киши асир олинди. Асир олинганларнинг кўпи яқинлари бағрига қайтмади, уларнинг тақдири ҳали-ҳамон номаълум қолмоқда.\n2000 йил 15 декабрда “Халқаро тинчлик йўлида” Карнеги жамғармаси таҳлилчиси Томас де Ваалга берган интервьюсида Арманистон мудофаа вазири Серж Саргсян (айни пайтда Арманистон президенти) Хожали қамалида Россиянинг 366-полки ёрдам берганини тан олган эди.\n57 давлатни бирлаштирган Ислом ҳамкорлиги ташкилоти Хожали фожиасини геноцид сифатида тан олган. Бундан ташқари, 12 давлат ва АҚШнинг 21 штати ҳам ушбу фожиани расман геноцид деб билади.\nЎзбекистон халқ шоири Хуршид Даврон 1992 йил февралда “Хожали болаларига” деб номланган шеър ёзган эди. “Мен бу шеърни кўзда ёш билан ёзганман. Рамзий эмас, том маънода айтаяпман. Ўша куни (1992 йил 27 феврали) Москванинг “Время” ахборот дастурида озарбойжон гўдакларининг музлаб ётган бепоён далада сочилиб ётган ўликларини кўрсатганда кўзларимдан тирқираб ёш оққан ва кечаси билан ухлолмасдан “Мен ҳам ўлдим сиз билан бирга” сарлавҳали 3 варақли мақола ва унга илова тарзда бир шеър ёзганман”, – деб эслайди Х.Даврон. Шеърда “Эй озари болаларим, / Юрагимда нолаларим, / Кўзларимда жолаларим, / Мен ҳам ўлдим сиз билан бирга! / Бу жаллодлар инсон эмас, / Бу саллотлар инсон емас, / Инсон инсон гўштин емас, / Мен ҳам ўлдим сиз билан бирга!” каби оташин сатрлар бор.\nТадбирда бундан 26 йил аввал шаҳид кетган инсонлар эҳтиром ила ёдга олинди. Кеча қатнашчилари эътиборига ҳужжатли фильм ҳам намойиш этилди.\n← Аввалги Аввалги Тозагул Зокирова (1948)\nКейинги → Кейинги: Антон Чехов. Болохонали уй (ҳикоя)


“Пахта иши”: кўзим билан кўрганларим\nЎзА сайтида 7-9-10 ва 11 январь кунлари эълон қилинган "Пахта иши" қандай вужудга келган эди?" номли суҳбатни ўқиб\nМен 1979 йилда Элликқалъа туман “Октябрь байроғи” (ҳозирги “Давр кўзгуси”) газетасида бўлим мудири вазифасида фаолият кўрсата бошладим. 1985 йил январдан эса ўриндошлик асосида Беруний туман “Пахтакор” (ҳозирги “Халқ минбари”) газетаси мухбирлигини ҳам зиммамга олдим (25 йил марказий нашрлар мухбири бўлдим.)\nШу муносабат билан ўша йиллари Элликқалъа, Беруний, Тўрткўл туманлари ижтимоий ҳаётида юз берган воқеаларни, хусусан, “Десант” ва “Пахта иши” билан боғлиқ фожиаларни ипидан игнасигача биламан. Қолаверса, Элликқалъа туман партия қўмитасининг биринчи котиби, Қорақалпоғистонда хизмат кўрсатган муҳандис, иқтисод фанлари номзоди Олимбой Примовнинг яқин ва ҳамфикр иниси сифатида Қорақалпоғистонда “десант”нинг асосий нигоҳи қаратилган атоқли инсонлар – Қорақалпоғистон вилоят партия қўмитаси биринчи котиби Қаллибек Камолов, Ўзбекистон КП МҚ котиби Ережеп Айитмуратов, Ўзбекистон Соғлиқни сақлаш вазири Абдулла Худойберганов, Ўзбекистон Мелиорация ва сув хўжалиги вазирининг биринчи ўринбосари Тимур Камолов, Тўрткўл туман партия қўмитаси биринчи котиби Қосим Нурумбетов, Беруний туман партия қўмитаси биринчи котиби Олимбой Ражабов, Қораўзак (кейинчалик Тахтакўпир) туман партия қўмитаси биринчи котиби Султонмурат Қониёзов кабилар билан шахсан таниш бўлганман. Кўпларининг ўша давр ҳақидаги ҳикояларини ўз қулоғим билан тинглаганман.\nЎзбекистонда хизмат кўрсатган юрист А.Полвонзода билан ҳамкасбимиз Ш.Акбаровнинг суҳбатида таъкидланганидек, республика раҳбариятида Анишчев-Огарок-Романовский-Сатин-Бутурлин-Гайданов-Дидоренкодан иборат “десант” гуруҳи фаолият юритган бўлса, Қорақалпоғистонда бу “тандем” Саликов-Малолетов-Максимов-Донцов ва бошқа “устомон”лардан иборат эди.\nЭнди “десант” Қорақалпоғистонда иш бошлашининг аниқ тафсилотлари ҳақида бироз маълумот бериб ўтсам. 1984 йил 11 июлда Тошкентда Ўзбекистон Марказий Қўмитаси ҳайъати мажлиси ўтказилади. Унда белгиланган тартибга кўра Қорақалпоғистон вилоят партия қўмитаси биринчи котиби Қаллибек Камолов ҳам иштирок этади. Мажлис охирида Ўзбекистон КП МҚ биринчи котиби Инъомжон Бузрукович Усмонхўжаев “Қаллибек Камолович, бизнинг кабинетга бир кириб кетинг!” дейди. Қаллибек оға хонага кирганида у ерда 1983 йил 8 июлда Л.Грековнинг ўрнига иккинчи котиб бўлиб сайланган Тимофей Николаевич Осетров бор экан. (У 99 йил яшади. 1986 йил 13 декабрь куни “Пахта иши” бўйича ҳибсга олинган). Инъомжон Бузрукович “Сиз 15 июль куни Егор Кузьмич Лигачев қабулида бўласиз. Дипломатия соҳасига ўтяпсиз!” дейди. 14 июль куни Қаллибек оға рафиқаси Любовь Семёновна билан Москвага кетади ва Ўрта Осиё шўъбаси мудири В.Смирновга учрайди. Смирнов уни К.Н. Могильниченкога юборади. Могильниченко Ўзбекистондаги ўнлаб кадрлар тагига сув қуйган жоҳил одам эди. “Бировга чоҳ қазисанг ўзинг тушасан“, деганларидек, В.Смирнов ҳам, К.Могильниченко ҳам, ҳатто қудратли Е.Лигачев ҳам охир-оқибат “Кремль иши” бўйича айбландилар. Бу ўринда улуғ Абайнинг “Кучук асраб ит этдим” деган сатри ёдга тушади. Хулласи калом, Қаллибек Камолович Марказий Қўмитада Степан Васильевич Червоненко ҳузурига киради. Оқсоқолга уч шаҳар – Вьетнамнинг Хо Ши Мин, Шарқий Германиянинг Росток, Руминиянинг Констанца шаҳарларига Бош консулликни танлаш ҳуқуқи берилади. Қаллибек оға Констанцани танлайди. 16 июль куни Қаллибек оға жаноб Лигачевнинг ҳузурига киради. “Ўрнингизга ким биринчи котиб бўлиши мумкин?”, деб сўрайди Егор Кузьмич ўсмоқчилаб. “Тажрибали йигитлардан Ережеп Айитмуратов, Камол Ризаев, ёшлардан Султонмурат Қониёзов, Қайипберген Юсупов!” дейди Қаллибек оға. “Айитмуратов Сиз томонданми?” сўрайди Лигачев. “У мен билан 18 йил Вазирлар Кенгаши Раиси бўлиб ишлаган!” жавоб беради Қ.Камолов. 29 июль куни Қаллибек Камолов Нукус аэропортидан Москвага учиб кетади. Ўшанда аэропорт майдонига одам сиғмай кетган эди.\n1984 йил август ойи ўртасида Қорақалпоғистон вилоят партия қўмитасига ўн биринчи биринчи котиб этиб Жезқазган шаҳар партия қўмитаси биринчи, Жезқазган вилоят партия қўмитаси иккинчи котиби, КПСС Марказий Қўмитаси нозири бўлган Какимбек Саликов (1932-2013) сайланди. У Ўзбекистонга келгач, аввало, икки ишнинг пайида бўлди. Айтиш керакки, икковини ҳам рўёбга чиқарди. Биринчиси – 3 марта Сиёсий бюрога хат ёзиб, Гдлян гуруҳининг қўли билан Қ.Камоловни қаматди. Иккинчиси – таниқли шоир сифатида ўзбек тилида “Жезкийик” номли китобини чиқарди.\nК.Саликов биринчи навбатда Қ.Камоловнинг энг яқин сафдошларига, шогирдларига ҳужум қилди. 1984 йил 29 декабрда Элликқалъа туман партия қўмитаси биринчи котиби Олимбой Примовни ишдан бўшатди. 1985 йил бошларида К.Саликовни қаерда, қандай ҳолатда кўрганимни ёзсам, бирорта одам ишонмаса керак. Лекин бу бўлган воқеа. Элликқалъа туман партия қўмитаси биноси ёнидан ўтаётсам, сув ташийдиган оддий “водовоз” машина келиб тўхтади. Ундан фуфайка кийган ўрта яшар буғдойранг киши тушди. Қоровулимиз Мадраҳим ака, ҳалиги барзанги одамга “Райқўмга шундай хароб машинада келасанми?” деб мушт ўқталди. Тикилиб қарасам, бир ҳафта олдин Бердақ номидаги Қорақалпоқ давлат университетида биз зиёлилар билан мажлис ўтказган К.Саликов. Югуриб Мадраҳим аканинг қўлини ушлаб қолдим, “Бу обқўмнинг биринчи секретари”, деб шивирладим. Университетда К.Саликов “Зачем нам столько мрамара? Ладно это храм науки. Но в райкомах зачем такая роскошь?” деган эди. Демак бинони кўриш учун ишчи кийимида яширинча келган экан. У кезлар Олимбой Примович Беруний тумани Беруний номидаги совхоз директори эди. Оғамни Чкалов номидаги бўлим даласидан топдим. Бўлим бошқарувчиси Ҳожибой Каримов тилло одам эди. Икковимизни ҳоли қолдириб трактор ёнига кетди. Саликовнинг “ташрифи”ни айтсам, Олимбой ака “Отлиғу пиёда изимга тушиб олган. Қаллибек Камоловни ёмонлаб ёзиб берсанг, ё обқўмнинг тармоқ котиби ё Нукус шаҳар қўмитаси биринчи котиби қиламан, деган эди. Йўриғига юрмаганимдан кейин Элликқалъадан бўшатди. Бу ерда ҳам тинч қўймайди, шекилли!” деди. “Бўш келманг!” дедим. Қучоқлашиб хайрлашдик. 12 октябрь куни К.Саликов Олимбой Примовни ҳайъат йиғилишида ишдан бўшатди. Ўша йиғилишда бўлганлардан уч киши К.Саликов “Партия билетини беринг!” деганида Олимбой аканинг “Жаноб Саликов, партия билетини сиздан олганим йўқ, сизга бермайман!” деб залдан мағрур чиқиб кетганини айтиб беришди. Марказий Қўмитадан Осетров қўнғироқ қилиб койигач, 25 октябрь куни К.Саликов ўз ҳужжатларида ишкал борлигини билиб қолиб, масалани қайта ҳайъатга қўйди. Ўша кунлари Олимбой аканинг рангида ранг қолмаган эди. 25 йил ҳукумат хизматида бўлиб, уй ҳам қурмаган экан. Акаси Сафарбой Примов уйини бўшатиб берди. Касалхонага тушиб қолди. Тез-тез хабар олиб турдик. Давлетгелди Собиров деган дўсти доимо ёнида бўлди. Барибир К.Саликов айтганидан қолмади. И.Усмонхўжаевга босим ўтказиб, 1986 йил 9 январда Марказий Қўмитада партиядан ўчиртирди. Адолат учун айтиб ўтиш керакки, ўшанда Ўзбекистон КП МҚ котиби Раъно Абдуллаева Олимбой Примовнинг ёнини олганини яхши биламан. 1986 йил 25 ноябрь куни Донцов, Волосенко, Иевлев, Глушченко оғани ҳибсга олишди. Олимбой ака судда ўзини ўта мағрур тутди. Ёлғон айбловларни рад қилди. Уни суд залидан озод қилишди. Бироқ икки кун ўтгач, манфур Гдляннинг қўли билан шўро салтанатининг даҳшатли қамоқхоналаридан бири “Матросская тишина”га элтиб қўйишди. 1990 йил 10 августгача ҳибсда сақладилар. Тўқиб-бичилган жиноят ишида маҳбус 89 марта пора олди, деган иддаолар бор эди. Терговчилар Олимбой аканинг рафиқаси Хадича Камоловага, фарзандлари Юлдуз, Бердимурод, Шавкат, Гулойим, Улуғбекка (12 яшар эди), акаси Сафарбойга, қайнилари Худойберганга, Жумабойга, қариндошларидан Жабборберган Ўрозимбетов, Абдулла Полвонов, Ромон Бекимбетовга қаттиқ азоб бердилар. Ўша пайтлар бутун Элликқалъа жамоатчилиги оёққа турди. Юқори ташкилотларга уруш қаҳрамонлари И.Наврўзбоев, Ў.Абдуллаев ва бошқалар номидан хат тайёрланди. Ўшанда Р.П. деган уруш қатнашчиси “Хатга имзо чекмайман. Эртага нима бўлишини ким билади!” деган эди. Яқинда шахсий архивимдан ўша хатнинг нусхасини топиб олдим. Р.П. деган жойда каминанинг имзоси турарди. Олимбой ака Гдлян гуруҳи исканжасидан чиқиб келгач, 16 йил яшади. “Ҳаётим мазмуни” номли китоб ёзди.\nОдамларнинг юрагига буйруқ бериб бўлмас экан. К.Саликов биринчи котиб этиб сайланишидан олдин “десант”чилар Александр Балакин, Ўринбой Матнапесов, Ниятулла Сейитназаров, Райгул Жумамуратовага “Қаллибек Камоловни ёмонлайсизлар!” деб йўл-йўриқ беришибди. Аммо уларнинг бирортаси сотқинларнинг раъйига юрмади. Ишлаб чиқариш илғори Райгул опа Жумамуратова уларга қарата “Сизларга биттагина гапим бор. Бошимдаги рўмолимни ечиб берай. Ўрасангизлар, сизларга зап ярашарди-да!” деган эди. Ўшанда Тўрткўл туман партия қўмитаси биринчи котиби Қосим Нурумбетов, “Кўкдарё” давлат хўжалиги директори Ўнғорбой Қурбониёзов, “Кўкчиэл” давлат хўжалиги директори Ережеп Алланиёзов ва бошқа бир қатор ажойиб инсонлар ҳаёти фожиали якун топди.\n“Пахта иши” билан боғлиқ ноҳақликларни биз ўз кўзимиз кўрганмиз. Эсимда: 1985 йил 6 февраль куни Элликқалъа тумани “Москва” ҳамда “Дўстлик” жамоа хўжаликлари раҳбарлари ва мутахассисларидан 9 киши Гдлян гуруҳи томонидан ҳибсга олинди. Айниқса, Элликқалъа қўриғини ўзлаштириш ташаббускорларидан бири, Ўзбекистонда хизмат кўрсатган пахтакор, 5 та орден соҳиби (Гдлян ўзбекистонлик 10 нафар Социалистик Меҳнат Қаҳрамонини ҳибсга олган), “Москва” давлат хўжалиги директори Саъдулла Раҳмоновнинг ҳибсга олингани яшин тезлигида тарқалди. Устоз Абдулла Ориф ёзганидай, “Гадонинг душмани гадо бўлади“: марказий нашриётда ушбу мақола муаллифининг С.Раҳмонов ҳақидаги китоби коррректураси ўқилиётган эди. Шошилинчнома юборилгач, қўрғошинга туширилган матн эритиб юборилди. 19 йиллик раис Ўзбекистон Жиноят Кодексининг 119-1, 149-1, 153-2 ва 155-моддаларига биноан 12 йил муддатга озодликдан маҳрум этилиб, мол-мулки мусодара қилинди. “Дўстлик“ жамоа хўжалиги раиси Муҳаммаджон Шеримбетов чекига ҳам шу қисмат тушди.\nЎзбекистон халқ маорифи аълочиси, Қорақалпоғистонда хизмат кўрсатган фан арбоби, юридик фанлари номзоди Олимбой Ражабов аввал Хўжайли туманини бошқарган, 12 йилдан буён Беруний туман партия қўмитасининг биринчи котиби бўлиб ишлаётган эди. 1985 йил 9 январда К.Саликов уни лавозимидан тушириб, Будённий номидаги қўриқ давлат хўжалигига директор қилиб юборди. Мақсад унга қарши материал йиғиш эди. Тез орада уни ва яқинлари, танишларини қамоққа олди. Рафиқаси, педагогика фанлари номзоди Марям Ражабова, ўғил-қизлари, укалари, қариндошларини ойлаб қийноққа солишди. Укаси Комилжон Ражабов (спортчи) Урганчдаги вақтинча сақлаш биносининг учинчи қаватида тергаганларида мушт учун қўл кўтарган Т.Гдляннинг қўлини қайириб, “Тельман Хоренович! Менинг олдимда икки йўл бор: биринчиси сени деразадан улоқтириш, иккинчиси ўзимни! Хотиним вафот этган, норасида болаларимга ачинмайсанми?” дейди. “Уйига обориб қўйинглар, бу хулиганни!” дейишга мажбур бўлади терговчи. Олимбой Ражабовнинг ишини пахта масаласига боғлаш учун туманнинг энг илғор раиси, аввал туман ёшлар қўмитаси биринчи котиби, туман қишлоқ хўжалик бошқармаси бошлиғи бўлган Маҳмуд Хўжамуратовни қамоққа олдилар. У ва у билан ишлаган 4 одам анча йил панжара ортида азият чекдир.\nМаҳмуджон ака мана шу мақола ёзилишидан 2 кун олдин ўз таваллудининг 80 йиллигини нишонлади. Ҳаёт давом этмоқда. Аммо ўша бешафқат жаллодлар халқимиз қалбига солган жароҳат ҳамон битмаган. Маҳмуд Хўжамуратов ҳалигача кечалари ухлай олмайди. Гдлян ҳақида гап кетса, Комилжон Ражабовнинг мушти беихтиёр тугилади. Марямжон опа мустақиллик йилларида I даражали “Соғлом авлод учун” ордени, “Мўътабар аёл” кўкрак нишони билан тақдирланди. Фақат шу кунларни турмуш ўртоғи Олимбой Ражабов кўрмаганидан қаттиқ ўксийди. Юлдуз Примова Тошкентда, нуфузли поликлиникада ишлаяпти. Минг афсуски, бу кунларни дадаси Олимбой Примович билан онаси Хадича ая кўролмай кетди.\n2017 йил май ойида Ўзбекистон шифокорлар уюшмаси раиси, тиббиёт фанлари доктори, профессор Абдулла Худойберганов оламдан ўтди. У аввал Қорақалпоғистон, 1981-1986 йилларда Ўзбекистон Соғлиқни сақлаш вазири бўлиб ишлаган эди. Гдлян гуруҳи унга қандай уйдирмаларни ёпиштирмади, дейсиз. Аллақандай олтин бюст ҳақидаги куракда турмайдиган афсоналар, бриллиантли портфеллар тўғрисида эртаклар тўқилди. Укалари — ўша чоғлари Қорақалпоғистон пахта саноатини бошқарган Отаулло Худойберганов, вилоят партия қўмитаси бўлим мудири Ҳабилулло Худойберганов, Элликқалъа туман партия қўмитаси иккинчи котиби Неъматулло Худойбергановни бир зумда “Бутирка”га олиб бориб қамашди. Ойлаб қийноққа солишди. Хайриятки, ойнинг ўн беши ёруғ бўлиб чиқди. Мустақиллик қуёши порлади.\nДарҳақиқат, бу “иш” Ўзбекистоннинг асл фарзандлари бошига оғир кунларни солди. Республика миқёсидаги раҳбарлардан тортиб, юзлаб фирқа котиблари, вазирлар, раислар, бригадирлар, пахта заводи директорлари, қабул пункти мутасаддилари ноҳақ қамалди. Уларга ота, она, рафиқа, фарзанд, қариндош бўлган минглаб одамлар азоб чекди...\nБуларнинг ҳаммасини биз ўз кўзимиз билан кўрдик. У қоронғу кунлар энди ҳеч қачон қайтмасин. Барпо этилаётган янги Ўзбекистон дунё тургунича озод, обод, тинч, фаровон, буюк бўлиб қолсин!\nКиритилди: 04:30 14.01.2020. Ўқилди: 3732 марта. Фикрлар сони: 0 та.


Агробанкда ақлли Smart Office очилди. Бу Ўзбекистонда ўзига ўзи хизмат қилувчи биринчи молиявий шохобча ҳисобланади (Фото) - Darakchi\nАгробанкда ақлли Smart Office очилди. Бу Ўзбекистонда ўзига ўзи хизмат қилувчи биринчи молиявий шохобча ҳисобланади (Фото)\nИҚТИСОДИЁТ 13.05.2022, 15:05\nЗамонавий қиёфа, замонавий хизматлар - Агробанк смарт-офисидан бошланади. Ҳа, адашмадингиз. Эндиликда аҳоли ва бизнес вакиллари, шунчаки банк хизматларидан фойдаланмоқчи бўлган фуқароларимиз ҳам Агробанкнинг ақлли "Smart Office" хизматларидан ўзига қулай вақтда фойдаланишлари мумкин.\nSmart Office - ақлли шахобча бўлиб, банк ходимлари иштирокисиз 24/7 режимида фаолият юритади. Мазкур шахобчада барча турдаги банк операциялари автоматлаштирилган ҳолда хизмат кўрсатади.\nАқлли шахобчага картомат, автоматлаштирилган депозит машина (АДМ), video-teller машинаси (VTM), банкомат, инфокиоска, Ресепшн-Робот ҳамда Touchscrean (сенсорли экран) қурилмалари жойлаштирилган.\nОфисга киришингиз билан сизни “Ресепшн-Робот” кутиб олади. Мижозларни қизиқтирган саволларига жавоб беради. Банкда кўрсатилаётган барча хизмат турлари, ўтказилаётган акциялар ҳамда янгиликлардан хабардор этади. Кўрсатилаётган хизматлардан фойдаланиш имкониятлари ва қурилмалардан фойдаланиш тартиби тўғрисида батафсил тушунчалар беради. Мижозлар ўзининг веб саҳифаларига кириб маълумотларини (ушбу роботнинг экранида пайдо бўлади) олиш имконига эга бўлади. Робот VIP мижозларни танийди.\nКартомат қурилмаси орқали мижозлар банкка ташриф буюрмаган ҳолда HUMO ва Visa пластик карталарини олиш ёки яроқлилик муддати ўтган ёки носоз бўлиб қолган ҳамда йўқолган шу турдаги пластик карталарни қайта олиш имкониятини беради.\nАвтоматлаштирилган депозит машинаси (АДМ) юридик шахс ва якка тартибдаги тадбиркорларга банкка ташриф буюрмасдан онлайн тарзда ҳисоб рақамларига инкассация қилиш, нақд миллий валюта орқали барча турдаги пластик карталарни тўлдириш ва Агробанк томонидан расмийлаштирилган кредитга ҳисобланган фоизларни нақд миллий валютада тўлаш имконини беради.\nVideo-teller машинаси (VTM) қўшимча экран ҳамда видеомаслаҳат ускуналари билан жиҳозланган, мазкур қурилма орқали мижозлар барча турдаги банк операцияларини амалга ошириши мумкин. Жумладан;\n- нақд хорижий ва миллий валюта орқали банк пластик карталарини тўлдириш; - хорижий пул ўтказмалар қабул қилиш ва ўтказиш; - омонат расмийлаштириш, ҳисоб рақамларини очиш ва уни тўлдириш;\n- жисмоний шахсларга кредит расмийлаштириш ҳамда бериш;\n- my.agrobank.uz сайтида мавжуд барча хизмат турларидан фойдаланиш;\n- ушбу банкоматдан фойдаланган ҳолда “Call-Centre” да бириктирилган ходим билан мижозларга тушунчалар бериш хизматлари бажарилади.\nБанкомат қурилмаси (6683 русумли) - Узкарт тўлов тизимига уланган бўлиб, ушбу банкомат орқали:\n- нақд миллий валюта олиш; - пластик картани нақд миллий валютада тўлдириш;\n- нақд хорижий валютани нақд миллий валютага айирбошлаш;\n- нақд хорижий валюта орқали сўм пластик картани тўлдириш;\n- сўм пластик карта орқали нақд хорижий валюта сотиб олиш мумкин.\nЭнг эътиборлиси, мазкур банкомат ёрдамида пластик карта иштирокисиз, махсус код орқали нақд пул ечиб олиш имкони мавжуд. Бунинг учун смартфонингиз "Агробанк" мобил иловасига уланган бўлиши керак. Бундан ташқари ушбу қурилма орқали тўловларни (телефон, интернет провайдерлар, коммунал тўловлар ва бошқа...) амалга ошириш мумкин. Бу хизматлар ҳозирча фақат Агробанкда мавжуд.\nБанкомат қурилмаси (5800 русумли) Хумо тўлов тизимига уланган бўлиб, ушбу банкомат орқали:\n- нақд миллий валюта олиш;\n- пластик картани нақд миллий валютада тўлдириш мумкин.\nИнфокиоска қурилмаси орқали мижозлар нақд миллий валютада ёки сўм пластик карта орқали коммунал, пайнет амалиётларини бажариш ҳамда кредит сўндириш хизматларидан фойдаланади.\nTouchscrean (сенсорли экран) қурилмаси орқали интернет банкинг хизматидан фодаланиш имконияти яратилган.\n"Smart Office"лар ҳар бир вилоят ҳамда туман марказларида қурилиши режалаштирилган.\nЎзбекистонда долларнинг расмий курси пасайишда давом этмоқда\nЎзбекистон ташқи савдо айланмаси ҳақида маълумот берилди


Туркияга келган актриса Исломни қабул қилди - Hidoyat.uz\nАсосий саҳифа Жамият Аёллар Туркияга келган актриса Исломни қабул қилди\nТуркияга сафаридан сўнг Исломни қабул қилган инглиз аёли аввалги мақсадларидан воз кечиб, ҳаётини Исломга бағишлашга қарор қилган.\nАиша Розали Буюк Британияда имонсиз оилада туғилган. Талабалик давридан бошлаб у кинематография соҳасида ишлагани учун унинг энг катта орзуси актриса ёки режиссёр бўлиш бўлган.\nРозали кўплаб филмларда рол ўйнаган, бир қатор сценарийлар ёзган ва ҳаттоки филмга режиссёрлик қилган. Қиз Лос-Анжелесда таълим олган ва бир мунча вақт АҚШда ҳам яшаган.\n22 ёшида Розали Туркияга келиши унинг ҳаётида бурилиш нуқтаси бўлди. Истамбулда у ҳадик бўлишига қарамай, Султонаҳмет масжидига боришга қарор қилди. Ғарбнинг исломга қарши ташвиқоти туфайли у масжидда унга қўпол муомала бўлишидан қўрққан. Бироқ, у дуч келган муҳит қизга чуқур таассурот қолдирди.\n“Мен Туркияга дин излаб келганим йўқ. Гуглда Истанбулда кўриш мумкин бўлган диққатга сазовор жойларни қидирганимда, Султонаҳмет масжидини топдим. Мен уни томоша қилишга аҳд қилдим. Бироқ, мен у ерда менга бақиришлари ва ғазабланишларидан қўрқар эдим. Менда мусулмонлар ҳақида фақат оммавий ахборот воситаларидан маълумотлар бор бор бўлганидан улар ҳақида ёмон тасаввур бор эди. Аммо барибир мен у ерга боришга қарор қилдим. Мен кирсам, одамлар намозни ўқиб бўлишган ва дуо қилишаётган экан. Намоз ўқиётганларни томоша қилдим, масжид ичидаги гўзаллик ва осойишталикдан ҳайратландим. Ҳеч ким менга бақирмади, ҳеч ким мени ҳайдаб юбормади, мен шунчаки ҳайратда қолдим “, деган у.\nРозалининг айтишича, шундан кейин у Исломни жиддий ўрганишни бошлаган, сўнгра Британияга қайтгач, мусулмон бўлишга қарор қилган. Яна у актриса бўлиш орзусидан воз кечган. Ҳозир 24 ёшли Розали ўзининг Youtube каналини бошқаради, обуначиларга Ислом дини тўғрисида гапириб беради.\n“Мен одамларга ёрдам беришни, уларни динга яқинлаштиришни хоҳлайман. Мен Исломга келган одамлар ҳақида ҳикоя қиламан. Мен одамларга ёрдам бермоқчиман, бу менинг ягона мақсадим. Муваффақиятга эришишга умид қиламан. Мен Истанбул ва Туркияни жуда яхши кўраман, чунки бу ерда Ислом билан танишдим. Туркия мен ташриф буюрган биринчи мусулмон мамлакати. Бу ердаги одамлар ажойиб. Муҳит, азон овози – буларнинг барчаси ажойиб”, дейди Аиша Розали.\n30 март қандай кун?


24 феврал 2020, Тошкент вақти: 18:29\nНАМАНГАН. “Наманган шаҳри Марғилон кўчасидан ёзмоқдамиз. Бир неча кун аввал “Сиздан Телеграм”да йўлларимиз таъмирталаб экани ҳақида мактубимиз чоп этилганди. Ҳокимият бир кун ичида кўчамизни асфальтлашга киришди. Эл дардини эшитса дарров муносабат билдирадиган раҳбарлар кўпайсин!”\nФАРҒОНА – “Болалар боғчасида яроқсиз масаллиқлардан овқат тайёрланмоқда” (ВИДЕО)\nФУРҚАТ. “Фарғона вилояти Фурқат тумани Бекобод қишлоғидан ёзмоқдамиз. 40-сонли мактабгача таълим муассасаси ошхона ва омборхонаси санитария талабларига жавоб бермайди. Болаларга ачиган сут маҳсулотлари берилмоқда, яроқсиз масаллиқлардан овқат тайёрланмоқда. Гўшт ва сарёғ эса беркитиб қўйилган. Мутасаддилар ушбу ҳолатни тафтиш этсин”.\nФАРҒОНА – “Болалар боғчасида яроқсиз масаллиқлардан овқат тайёрланмоқда”\n270p | 916,1kB\nҚАШҚАДАРЁ – “ЙПХ ходимларининг ўзи қоида бузмоқда”\nЧИРОҚЧИ. “Қашқадарё вилояти Чироқчи туманидан ёзмоқдамиз. ЙПХ ходимлари ўз автомобилларини тўхташ тақиқланган жойда қўйиб, қолган ҳайдовчиларга жарима ёзмоқда. Уларнинг ўзи қоидаларга риоя қилишда намуна бўлиши керак эмасми?!”


Оила даврасида (ҳикоя) | huquqburch.uz\nФугу балиғини Тинч океанининг Япония қирғоқларида овлашади. Бу балиқдан жуда эҳтиёт бўламан. Онам шу балиқдан заҳарланиб вафот этган. Фугунинг жинсий безларидаги бир жуфт юпқа халтачада заҳар бўлади. Уларни эҳтиёткорлик билан олиб ташлаш керак – пичоқнинг тиғи салгина тегса ҳам бас, парда йиртилади ва балиқ эти заҳарланади. Афсуски, буни уддалай олганингни текшириб бўлмайди. Ягона йўли – «худо ўзинг асра» дейсану балиқни ейсан.\nФугу балиғи заҳари билан заҳарланганлар даҳшатли азоб тортади, охир-оқибат аксарияти нобуд бўлади. Заҳарланган балиқни кечки овқат пайтида есанг, оғриқ кечаси бошланади. Бу заҳар қурбони бир неча соат тўлғана-тўлғана азобланиб, тонгда вафот этади. Японияда бу балиқ истеъмоли айниқса урушдан кейин урф бўлди. Токи қатъий чекловлар жорий қилинмагунча, ошхонада балиқни таваккалига нимталаб пишириш ҳамда дўсту ёрлару қўни-қўшниларни балиқхўрликка таклиф қилиш шоҳона зиёфат саналарди.\nОнам вафот этган пайтда мен Калифорнияда яшардим. Ота-онам билан муносабатларим анча ёмон бўлгани учун фақат орадан икки йил ўтганидан кейин, Токиога қайтгач, онам нимадан вафот этганини эшитдим. Онам ҳеч қачон фугу емасди, лекин ўшанда, уни таклиф қилган синфдош дугонасининг кўнгли учун фақат бир марта татиб кўрган. Буларнинг барчасини аэропортдан уйга, Камакурага қайтар эканман, отам йўл-йўлакай айтиб берди.\nНиҳоят уйга етиб келганимизда қуёшли куз куни охирлаб қолганди.\n– Самолётда овқатландингми? – сўради отам.\nБиз чойхўрлик қилинадиган хонадаги чий бўйра устида ўтирардик.\n– Ҳа, самолётда енгил тамадди қилиб олдим.\n– Унда очқаган бўлсанг керак. Кикуко келсин, овқатланамиз.\nОтам жуда важоҳатли кўринарди – туртиб чиққан энсаси нақ катта ликопчадай келар, қора қуюқ қошлари қўрқинчли эди. Эндиликда ўтмишни эслаб, отамни жуда ҳам Чжоу Энь-Лаяга ўхшатаман, ҳолбуки бу ўхшатиш унга ёқмаган бўларди: биз томиримизда олижаноб самурайлар қони оқаётгани билан ҳамиша мағрурланганмиз. Отам билан хотиржам суҳбатлашиб бўлмасди, бунинг устига ёлғиз унинг айтганлари тўғридай ҳар бир гапни эътирозга ўрин қолдирмайдиган тарзда кесиб гапирарди. Ҳозир, отам билан юзма юз ўтирарканман, болалигимда «сергап кампирдай тилимга эрк берганим» учун юзимга боплаб тарсаки тортиб юборганини эсладим. Бинобарин, суҳбатимиз ўз-ўзидан узилиб қоларди.\n– Ширкатингиз ҳақидаги гаплардан ташвишга тушдим, – дедим анча давом этган сукутдан кейин.\nОтам қовоғини уйганча имо қилди.\n– Ҳали бу ҳаммаси эмас, – тўнғиллади у. – Ширкатимиз барбод бўлгач, Ватанабе ўз жонига қасд қилди. Бундай шармандаликка чидай олмади.\n– Ўн етти йил бирга ишладик. Жуда ориятли ва қатъиятли эди. Уни қаттиқ ҳурмат қилардим.\n– Тижорат билан яна шуғулланасизми?\n– Менми… ҳафсалам пир бўлган. Қаридим, ҳаммасини бошидан бошлашга қувватим йўқ. Устига-устак олдингидай ишлар қаёқда дейсан. Хорижий келгиндилар билан найрангбозликни одат қилиб олишган. Уларнинг нағмасига ўйнашяпти. Қандай шу аҳволга тушиб қолдик, сира тушуна олмайман. Ватанабе ҳам тушуна олмай боши қотганди. – Отам уф тортди. – Тилла одам эди. Айтган гапига хиёнат қилмасди.\nЧойхўрлик қилинадиган хонадан боғчага чиқиларди. Ўтирган жойимда япроқлар орасидан эски қудуқни кузатардим. Болалигимда бу қудуқ арвоҳлар макони эканига ишонардим. Офтоб ботар экан, боғда шом қорая бошлади.\n– Қайтиб келганинг жуда яхши бўлди, – деди отам. – Ишқилиб, анча вақт биз билан бўласанми?\n– Билмадим. Ҳозирча бирон қарорга келганим йўқ.\n– Ўтган гапларга салавот. Онанг ҳам сени бағрини очиб кутиб олган бўларди. Лекин бечорани ростакам ранжитгандинг.\n– Ота, жон деб сиз билан қолган бўлардим. Бироқ бундан буён нима қилишни ҳозирча ўзим ҳам билмайман.\n– Афсус, ҳалиям ақлинг кирмабди, – чуқур тин олди у. – Бегоналардан улгу олишнинг оқибати бу. Ҳозир кўпчиликка теккан касал.\n– Балки ўтган гапларни кавлаштирмай қўя қолармиз-а?\n– Майли. Яна чой ичасанми?\nШу пайтда синглимнинг қўнғироқдай овози янгради.\n– Ниҳоят, – деди отам ўрнидан қўзғалиб. – Кикуко келди.\nЁшимиздаги фарққа қарамасдан синглим билан ҳамиша иноқ бўлганмиз. Мени кўриб шундай қувондики, ҳатто тили калимага келмас, фақат терисига сиғмай хо-холаб куларди. Отам ундан Осакани, университетни сўрай бошлади ва у ўзини бироз босиб олди. Отамнинг саволларига хушмуомалалик билан лўнда жавоб берди. Кейин мени саволларга кўмиб ташлади, лекин бирон нозикроқ мавзуни беихтиёр айтиб, ҳамиятимга тегишдан ҳадиксираётгани сезилиб турарди. Отам билан ҳам гапим унчалик қовушмаётганди, Кикуко келгач, баттар бўлди. Ниҳоят отам ўрнидан турар экан, деди:\n– Кечки овқатга уннаш керак. Кечирасан, овқат қиламан. Кикуко билан гаплашиб ўтиргин.\nОтам чиқиши билан синглим енгил тин олди. Бир дақиқа ҳам ўтмасдан Осакадаги дўстлари, университетдаги машғулотлар ҳақида қалдирғочдай вижирлаб сайрай кетди. Кейин дафъатан боғчада сайр қилишимиз керак деган қарорга келиб, қўзичоқдай ўйноқлаб айвонга югуриб чиқди. Зинапоя панжараси олдида турган чипта шиппакларни кийиб, боғчага чиқдик. Шом қоронғиси тушганди.\n– Жуда хумор қилди – чекишим керак, ярим соат аранг чидадим, – деди Кикуко сигарани ёндирар экан.\n– Нега олдинроқ чекмадинг?\nУ кўзлари билан уйга имо қилиб, мийиғида айёрона кулиб қўйди.\n– Ҳа-а, тушунарли, – дедим мен.\n– Дарвоқе, менинг хушторим бор!\n– Шунақа дегин?\n– Лекин нима қилишга ҳайронман. Бошим қотган.\n– Одатий ҳол.\n– У Америкага кетмоқчи. Ўқишни тугатгач, мени ҳам ўзи билан олиб кетмоқчи.\n– Сен-чи? Сен ҳам Америкага бормоқчимисан?\n– Биз у ерда, дуч келган манзилга йўловчи машинада етиб олган бўлардик. – Кикуко бош бармоғини ўзига хос тарзда кўтарди. – Айтишларича, бу хатарли эмиш, мен эса Осакада неча марта йўловчи машинада юрганман, нима бўпти, жин ҳам ургани йўқ!\n– Шундай экан нимадан хавотирдасан?\nБиз буталар оралаб илонизи йўлакчадан кетиб борардик, бу йўлак тўғри эски қудуққа олиб борарди. Кикуко қўлидан тамакини қўймас, кўз-кўз қилганча тутунини ичига тортарди.\n– Тўғриси, Осакани яхши кўраман. Бу ерда дўстларим кўп. Уларни ташлаб кетгани кўзим қиймайди. Суичи эса… Жуда келишган йигит, бироқ ҳар доим битта йигит билан бирга юриш ҳам меъдага тегади… Нима дейишга ҳам ҳайронман. Ўзинг биласану.\n– Билганда қандоқ!\nУ яна тиржайди, диконглаб олдинга, қудуқ томон югурди.\n– Эсингдами, – деди мен ортидан етиб боргач, – болалигимизда ҳамиша бу ерда арвоҳлар яшайди дер эдинг?\nИкковлон қудуқнинг ичига назар ташладик.\n– Онам эса бу ерда ҳеч қандай арвоҳ йўқ дерди. Ўшанда сен бу ерда кўкатфуруш кампирни кўргансан деганди, – деди синглим. – Лекин онамнинг гапига ишонмаганман ва қудуқнинг олдига сира ҳам ёлғиз келмаганман.\n– Онам менга ҳам шундай деган. «Ўша мен эдим» деб кампирнинг ўзи айтганмиш. Бизнинг боғ оралаб йўлни тикка солган экан. Ҳайронман, боғ тўсиғидан қандай ўтди экан-а?\nКикуко кампирнинг тўсиқдан ошаётганини кўз олдига келтирди шекилли, кулиб юборди. Кейин қудуққа орқа ўгириб, боғни кузата бошлади.\n– Онам ҳеч қачон сени чинакамига айбламаган, – деди тамомила бошқача йўсинда. Мен эса индамадим.\n– Аслида отам иккаласи айбдор экани – сени ёмон тарбия қилишганини тез-тез такрорларди. Улар асосан менга меҳр беришган экан, шу боис шундай яхши қиз бўлиб вояга етибман. – Кикуко менга тикилди. Қитмирона кулгудан чеҳраси яна ёришди. Бироз сукут сақлагач, хўрсиниб деди:\n– Шўрлик онам.\n– Ҳа, бечора онагинам!\n– Калифорнияга қайтиб кетасанми?\n– Билмадим. Ўйлаб кўраман.\n– Дарвоқе, анави …? Вики билан муносабатинг яхшими?\n– У билан алоқани узганман. – Калифорниянинг ортиқ менга қизиғи йўқ.\n– Айт-чи, Америкага борсам бўлармикан?\n– Нега бўлмас экан? Аниқ бирон гап айтишим қийин. Лекин Америка сенга манзур бўлса, ажаб эмас. – Уй томон ўгирилдим. – Уйга қайтсакмикан? Балки кечки овқатни тайёрлашда отамга ёрдам бериш керакдир?\nЛекин синглим яна қудуққа эгилди.\n– Ҳеч қандай арвоҳ кўрмаяпман, – деди у. Қудуқнинг ичидан заифона акс-садо келди.\n– Ширкати ёпилганига отам ростан ҳам қайғураяптими?\n– Билмадим. Отамни тушуниш қийин. У илкис қаддини ростлаб, менга ўгирилди. – Қария Ватанабе ҳақида гапириб бердими? Унинг нима қилганини билсанг эди!\n– Жонига қасд қилганмиш.\n– Кошки фақат ўз бошини еган бўлса. Бутун бошли оила ҳаётига зомин бўлди. Хотини ва икки гўдак қизчаларини ҳам ўзи билан олиб кетди.\n– Ё, алҳазар!\n– Фариштадай қизчалар увол бўлди. Улар ухлаб ётганда, Ватанабе газни очиб қўйган. Кейин эса пичоқ билан ўзининг қорнини ёриб ташлаган.\n– «Ватанабе – жуда ҳам қатъиятли одам» бўлганини отам ҳам айтди.\n– Қанақа қатъият? Ҳақиқий жинни!\nСинглим яна қудуққа тикилди.\n– Эҳтиёт бўл. Йиқилиб тушмагин тағин.\n– Арвоҳнинг ному нишони ҳам йўқ, – такрорлади у. – «Қудуқда арвоҳ бор!» деб мени ҳамиша алдагансан.\n– «Арвоҳ қудуқда яшайди» демаганман.\n– Аксинча, қаерда у?\nБоғни яна бир бор кўздан кечирдик. Деярли шом тушиб бўлди. Бизлардан ўн одимча наридаги ғира-шира жойга ишора қилдим.\n– Ҳов анави ерда. Арвоҳни ўша жойда кўрганман.\nБиз ғира-шира ёришиб турган очиқ жойга тикилдик.\n– Арвоҳ қанақа эди?\n– Қоронғида яхши кўролмаганман.\n– Лекин бирон жиҳатини пайқагандирсан?\n– Айтаяпману – ялмоғиздай кампир эди. Анави ерда турганча мендан кўзини узмасди.\nБизлар афсун домига илингандай ўша очиқ жойдан кўз узолмасдик.\n– Эгнида оппоқ кимоно, – дедим мен. – Бир тутам сочларини шамол ўйнарди .\nКикуко мени тирсаги билан туртди:\n– Бўлди, бас қил. Яна мени қўрқитмоқчимисан?!\nУ сигара қолдиғини оёғи билан эзди, сўнг оёғи остига тикилганча хаёлга толди. Эзилган сигара қолдиғини оёғининг учи билан қарағай барглари тагига кўмди ва яна жилмайди-да деди:\n– Кетдик, кечки овқат ҳам тайёр бўлиб қолгандир.\nОтам ошхонада экан. Овқат пишириш билан овора бўлганча бизга кўз қирини ташлади.\n– Отам – қўли ширин ошпаз, – деди Кикуко қувонч билан. – Ошхонани тамомила ўзиники қилиб олган.\nОтам унга гинаомуз назар ташлади.\n– Топган гапини қара? Ундан кўра ёрдамлаш.\nСинглим ошиқмади. Кейин жавоннинг олдига борди-да, ғаладон тортмасига илинган пешбандни олди.\n– Сабзавотларни қайнатиш керак, – деди унга отам, – газ плитадаги қозондан ҳам кўз узмагин.\nОтам бошини кўтарди ва менга бир муддат ғалати тикилди.\n– Уйни кўздан кечириб чиқсанг чакки бўлмасди, – деди ниҳоят у. Шу пайтгача ушлаб турган овқат ейдиган чўпларни столга қўйди. – Кўпдан буён уйда бўлмадинг ахир.\nЭшикнинг олдида қайрилиб қарадим, лекин Кикуко бизга орқа ўгириб турарди.\n– Она қизим! – деди отам.\nОтам мени хонама-хона етаклай бошлади. Уйимиз қанчалар катта экани ёдимдан кўтарилаёзибди. Сурма эшиклар сирпаниб, навбатдаги хонага кирамиз. Барча хоналар ўғри ургандай шип-шийдам. Битта хонанинг чироғи ёнмади, лекин деразадан тушиб турган хира ёруғда яланг деворлару чий бўйра ғарибона оқариб кўринарди.\n– Бу уй битта одамга катталик қилади, – деди отам. – Бу хоналарга деярли кирмайман ҳисоби.\nНиҳоят китоблар ва қоғозлар билан тўла хона эшигини очди. Гулдонларда гуллар, деворда эса – картиналар. Бурчакдаги пастак стулчада нимадир турарди. Яқинроқ бориб қарасам, пластмассадан ясалган митти кема. Бундай кемаларни одатда болалар ясайди. Кема газета устида; ёнида эса кўкимтир платмасса бўлакчалари ётарди.\nОтам кулимсиради. Столга яқин келиб, ясама кемани қўлига олди.\n– Ширкат қўлдан кетгач, – деди у, – салкам бекорчихўжа бўлиб қолдим. – У яна кулди, лекин бу кулгуси жуда ғалати эшитилди. Бир сония қиёфасида меҳр балқиди. – Бўш вақтим анча кўпайди-да.\n– Ишонгим келмайди, – ажабландим мен. – Сиз ҳамиша бирон иш билан машғул бўлардингиз.\n– Ҳа, нимасини айтасан. – Отам менга қараб ожизона жилмайди. – Ҳолбуки, ота сифатида сизларга кўпроқ ғамхўрлик қилишим керак эди.\nМен беихтиёр кулимсирадим. Отам эса кема макетини хаёлчан кўздан кечирарди. Кейин бошини кўтарди.\n– Сенга бу гапни айтмоқчи эмасдим, бироқ айтганим маъқул шекилли. Ўйлашимча, онанг бежиз бевақт вафот этмади. Дарду ҳасрат, соғинчу умидсизлик бечоранинг бошини еди.\nОтам ҳам, мен ҳам пластмасса кемадан кўз узмасдик.\n– Лекин онам раҳматли, – дедим мен ниҳоят, – бу ерда қолмаслигимни яхши биларди-ку!\n– Чамаси, ҳеч вақони тушунмаяпсан. Онанинг кўнгли болада, боланинг кўнгли далада! Бағрингда папалаб ўстирган боланг, вояга етгач, қушдай қанот чиқариб учиб кетади. Нега? Нима учун?! – Отам кемачани қўлида айлантириб томоша қила бошлади. – Манави қайиқларни яхшироқ елимлаб ёпиштириш керак эди, шундаймасми?\n– Эҳтимол. Лекин шундай ҳам жуда чиройли.\n– Урушда шунга ўхшайдиган кемада хизмат қилганман. Лекин доим ҳарбий учувчи бўлишни орзу қилардим. Ўзимча ўйлардим: агар денгизчи бўлсанг, башарти душман кемани чўктириб юборса, сув юзида аранг жон сақлаганча, зора қутқариб олишса деб умидвор жовдирайсан. Самолёт эса бутунлай бошқача, оғир вазиятга тушиб қолсанг – ҳаммаси равшан! – Отам кемачани столга қўйди. – Дарвоқе, сен урушда бўлмагансан, бу гапларнинг сенга қизиғи йўқ.\n–Умуман, гапингиз тўғри.\nОтам хонага бирров кўз югуртирди.\n– Кечки овқат ҳам тайёр бўлгандир, – деди у. – Қорнинг ҳам очган бўлса керак.\nОшхонага туташ хира ёритилган хонада дастурхон тузалганди. Ягона ёруғлик манбаи – хонтахта устидаги катта фонус бўлиб, қолган жойларни кўланка қоплаганди. Учаламиз бир-биримизга таъзим қилдик ва овқатлана бошладик.\nДастурхон устида деярли гаплашилмади. Мен таом ширин бўлибди дея лутф қилдим, Кикуко бунга жавобан самимий кулиб қўйди. Унинг чеҳраси яна ёришиб кетгандай бўлди. Отам эса бир неча дақиқа чурқ этмади.\n– Яна Японияда эканинг ҳафсалангни пир қилмаяпти, – ниҳоят гап ташлади отам.\n– Ҳа, кўнглим бироз ғаш.\n– Америкадан қайтиб келганингдан пушаймонмисан?\n– Салгина. У ерда деярли ҳеч нарсам қолмади. Яланг деворлардан ўзга.\n– Яхшиликка бўлсин.\nХонтахта оша отамга тикилдим. Хира ёруғда қиёфаси тунд ва қаҳрли туюлди. Ўртага яна жимлик чўкди.\nҚўққисдан хона бурчагида қандайдир шарпа кўзимга чалинди. Олдинига овқатланавердим, кейин эса қўлимда чўпларни тутганча ҳайкалдай тош қотдим. Отам билан синглим буни пайқаб, ажабланиб менга тикилиб қолди. Мен эса отамнинг ортидаги нимқоронғуликдан кўз узолмасдим.\n– Ким бу? Анави, фотосуратдаги?\n– Қайси фотосуратдаги? – Мен тикилиб турган томонга отам ҳам ўгирилди.\n– Энг пастдаги фотосурат. Оппоқ кимоно кийиб олган кампир.\nОтам қўлидаги чўпларни қўйди. Фотосуратга тикилди, кейин эса менга ўгирилди.\n– Онанг-ку! – зарда билан деди у. – Нима, ўз онангни ҳам танимаяпсанми?\n– Онамнинг суратими?… Ўша бурчак қоронғироқ. Ҳеч нарсани аниқ кўрмаяпман.\nБир неча сония ҳеч биримиз миқ этмадик. Кейин Кикуко қўзғалди.\nДевордан суратни олиб, менга узатди.\n– Бу суратда анча кекса кўринаркан, – дедим мен.\n– Бу расмга вафотидан сал олдин тушганди, – изоҳ берди отам.\n– Қоронғироқ бўлгани учун узоқдан яхши илғай олмадим.\nБошимни кўтаргандим, отам қўлини узатди. Суратни унга бердим. Отам бироз синчиклаб тикилгач, Кикукога берди. Синглим итоаткорона ўрнидан туриб, суратни жойига илиб қўйди.\nХонтахта ўртасида қопқоқли катта кастрюл турарди. Кикуко жойига ўтиргач, отам бироз эгилиб, кастрюл қопқоғини очди. Кастрюлдан буғ ўрмалаб фонус томон кўтарилди. Отам кастрюлни мен томон сурди.\n– Назаримда, қорнинг тўймади, – деди у. Унинг юзининг ярмини кўланка қоплаганди.\n– Миннатдорман. – Чўпларни кастрюлга солдим. Қайноқ буғ қўлимни куйдираёзди. – Нима бу?\n– Ҳидига қараганда, жуда мазали.\nШўрвада коптокчадай юмалоқланган балиқ бўлаклари қалқар эди. Улардан бирини олдим-да ликопчага солдим.\n– Ол яна. Бу ерда кўп.\nЯна битта балиқ олиб, кастрюлни отам томонга сурдим. Ва кузата бошладим: отам бир неча бўлакни ўзининг ликопчасига олди. Кикуко ҳам ўз насибасини олишини бироз кутдик.\nОтам мен томон эгилиб таъзим қилди.\n– Янглишмасам, жуда қорнинг оч сенинг, – деди у. Кейин бир бўлак балиқни олиб чайнай бошлади.\nМен ҳам бир бўлак балиқни оғзимга солдим. Балиқ мазали ва юмшоқ эди. Учаламиз ҳам миқ этмай овқатланардик. Бир неча дақиқа ўтди. Отам кастрюл қопқоғини кўтарди, ундан яна буғ кўтарилди. Ҳаммамиз галма-галдан балиқдан олдик.\n– Охирги бўлак сизники, –дедим отамга.\nОвқатланиб бўлгач, отам хотиржам эснади ва керишганча деди:\n– Кикуко, илтимос, чой дамлагин.\nСинглим унга бир қаради-да, ошхонага чиқди. Отам қўзғалди.\n– Бошқа хонага ўтайлик. Бу ер димиқиб кетди. Мен ҳам ўрнимдан туриб, отамнинг ортидан чой ичиладиган хонага чиқдим. Йирик сурма деразалар очиқ бўлиб, боғдан шабада уфурарди. Биз сукут сақлаганча ўтирардик.\n– Ота, – дедим ниҳоят.\n– Кикуко айтишича, Ватанабе-сан бутун оиласини ўлдирибди. – Отам бошини эгиб, гапимни маъқуллади. У чуқур ўйга толгандай кўринарди.\n– Ватанабе ўз ишига астойдил кўнгил қўйганди, – деди охир-оқибат. – Ширкатнинг таназзули унга қаттиқ зарба бўлди. Чамаси, айни шу нарса уни ақлдан оздирди.\n– Сизнингча, унинг иши… Хатоми?\n– Албатта. Сен бошқача фикрдамисан?\n– Йўқ-йўқ. Албатта, йўқ.\n– Худога шукурки, ҳаёт фақат касбу кору ишдан иборат эмас,– деди отам.\nЯна хаёлга толдик. Боғдан ҳашаротларнинг чириллашлари эшитиларди. Дераза ортидаги қоронғиликка назар ташладим. Қудуқ кўринмасди.\n– Энди нима қиласан? – сўради отам. – Ҳозирча Японияда қоласанми?\n– Рости, узил-кесил бир қарорга келганим йўқ.\n– Агар шу ерда – мана шу уйда демоқчиман, – қолишни истасанг, бош устига. Башарти, мен каби қария билан яшаш энсангни қотирмаса.\n– Миннатдорман, ота. Ўйлаб кўраман.\nЯна дераза ортидаги қоронғиликка тикилдим.\n– Дарвоқе, – деди отам, – эндиликда уйимиз бироз зерикарли бўлиб қолган… Ишончим комилки, кўп ўтмай Америкага қайтиб кетасан.\n– Эҳтимол. Ҳозирча билмадим.\n– Ишонаман, қайтиб кетасан.\nОтам қўлларини қовуштириб тиззасига қўйганча сукутга толди. Кейин нигоҳини кўтариб хўрсинди.\n– Келаси баҳорда Кикуко университетни тугатади, – деди у. – У мен билан уйда бирга яшайди деб умидворман. Кўз тегмасин, жуда ақлли.\n– Эҳтимолдан холи эмас.\n– Ўшанда менга ҳам анча осон бўлади.\n– Ишончим комил, худо хоҳласа, ҳаммаси яхши бўлади.\nКикуко чой келтиришини кутиб, яна хаёлга толдик.\nАбдуҳамид ПАРДАЕВ таржимаси.


Япон мафияси: босс учун интиқом - xabar.uz\nЯкудза – Япониядаги анъанавий уюшган жиноятчилик шакли, мамлакат жиноят оламида пешқадам мавқега эга гуруҳ. Якудза аъзолари «годуко» сифатида ҳам танилган. Адабиёт ёки матбуотда якудза ёки унинг алоҳида гуруҳларини кўпинча «япон мафияси» ёхуд «борёкудан» дейишади. Якудза оилада эркаклар устунлиги ниқоби остида боссга ҳеч бир истисносиз бўйсуниш ва қоидалар мажмуи (мафия кодекси)га қатъий риоя қилишга таянади, акс ҳолда муқаррар жазо чоралари кўрилади. Якудза уруғ-аймоқларидаги барқарорлик ва умри узоқлик босс ва тобелар, шунингдек, гуруҳнинг оддий аъзолари ўртасидаги муносабатлар ўзига хос тарзда таъминланади...\nЯкудза Япония иқтисодий ва сиёсий ҳаётига чамбарчас боғланган бўлиб, фақат ўзига тегишли хусусиятга эга. Дунёдаги бошқа жиноий гуруҳлардан фарқли ўлароқ, якудза қариндошлик ришталарига таянмайди, ички иерархияси, аъзолари сони ёки раҳбарият таркибини сир тутмайди (якудзанинг кўплаб катта гуруҳлари ўзининг расмий нишонларига эга, штаб қароргоҳи ва босслари исми пинҳон тутилмайди, қолаверса, гуруҳдаги аксар кишилар ватанпарвар ва ўта ўнгчилар «қаноти» остида рўйхатдан ўтган).\n1950 йилдан эътиборан япон ҳуқуқни муҳофаза қилувчи идоралари якудза гуруҳлари ва расмий аъзолари қайд этилиб келинмоқда. Агар урушгача кўплаб тўдалар саркор ва 50 нафар аъзодан иборат бўлган бўлса, урушдан кейин гуруҳлар юзлаб, минглаб кишилар билан тўлди. 1958 йили полиция якудза сонини 70 минг, 1963 йили 184 минг нафар қилиб белгилаган эди.\nАнтимафия қонуни қабул қилингандан сўнг бир неча ўн йиллар мобайнида босқинчилар сони 79,3 минг нафаргача камайди. Аммо 1990 йил бошларида яна ўсиш кузатилди: 90 минг. Норасмий маълумотларга кўра, якудзанинг мамлакатда 2,5 гуруҳни бирлаштирган 110 минг фаол аъзоси мавжуд.\n«Якудза» атамаси бакуто қимор ўйинлари гуруҳларидан келиб чиққан. «Я» – япон тилидан «саккиз», «ку» – «тўққиз», «сан»нинг шаклий ўзгариши, яъни «уч»; умумий миқдор – йигирма ёки япон қартасидаги энг хосиятсиз рақам (мазкур комбинация «чўчқа» номи билан ҳам оммалашган). Дастлаб «якудза» «фойдасиз иш», кейинчалик «фойдасиз одам» маъносини англатди, бакуто эса қочқин, омадсизлар демакдир. Шу тарзда улар ўзларини ютқазилган қартадаги комбинацияга менгзай бошладилар. Бора-бора «якудза» атамаси нафақат бакутода, балки барча уюшган япон тўдаларига нисбатан қўлланила бошланди\nЎтмишда япон феодаллари рақибларига қарши очиқ курашда самурайлар ёки махфий равишда якудза ёрдамидан фойдаланишган. Якудза тизими, анъаналари ва қонунлари Эдо (1603 – 1868) даврида мувофиқлашди.\nБакуто гуруҳи аъзолари Токугава уйига қарам кишилар ва қорин тўйғазиш ғамида у ердан бу ерга кўчиб юрган қочқинлардан иборат эди. Улар сёгун амрига кўра ерлари ва мол-мулкларидан жудо бўлишганди. Кейинчалик дайдилар ва шу тоифа одамлар бакутога қўшилди. XVIII асрнинг охирларида Японияда қимор ўйинлари оммалашиб, жамиятда бадавлат шаҳарликлар сафи кенгайгач, бакутонинг асосий фаолияти шаҳарлардаги бузуқхоналар, ижара уйлари ва асосий йўллардаги почта станциялари ҳовлисида қимор ўйинларини ташкил этишга қаратилди.\nБакуто ва тэкия бир-бирига содиқлигини айтиб, қонларини ўзаро бириктиргач, махсус кодекс ишлаб чиқилди, уни бузган кишини оғир жазо кутарди. Тўдага янги қабул қилинадиган одам «муқаддас коса» русумидан ўтар, кейин эса босс билан ота-бола муносабатлари ўрнатиларди. Шу тарзда чегара билмас ўзаро содиқлик талаб қилинган. Янги аъзо босснинг нуфузи ва янги «оила»га нисбатан самимийлиги ва ўзини қурбон қилишга шайлигини намоён этиш мақсадида бармоқ суягини кесиб ташлаши анъанага кирди (кейинроқ айбсизликни исботлаш ёки тўдадан чиқиш учун бармоқ суяги қирқиладиган бўлган).\nШу тарзда якудза тизимида япон оиласи анъанасининг қадриятлари ўз аксини топди. Боссга нисбатан ҳаддан зиёд садоқат талаб этилар, шунингдек, унинг ўзи ҳам «оила» аъзоларига ғамхўрлик қилар, ташқи душманлардан муҳофазаларди. Мазкур анъаналарга самурайларнинг бусидо кодекси элементлари ҳам қўшилди.\nҲаммаси қимордан бошланган\nЯкудзадаги оғир тартиб ва ўзаро содиқлик юқори мансабдорлар ёки бадавлат тижоратчиларнинг тансоқчи сифатида, шунингдек, қарзларни ундириш, тобе кишиларга босим ўтказиш учун босқинчиларни ёллашларига шароит яратди.\nТэкия ва бакутонинг позицияси расмий ҳукумат томонидан маъқулланди. Масалан, 1735 – 1740 йилларда кўчадаги жанжалларни бартараф этиш учун ҳукумат тэкиянинг айрим боссларини «назоратчи» сифатида тайинлади. 1805 йили эса марказий полиция бўлинмалари раҳбарлари билан бакуто раҳнамолари ўзаро тил топишдилар. Ҳуқуқ посбонлари ўзаро ёрдам эвазига жиноий гуруҳларнинг ноқонуний фаолияти ва рақобатчиларга қарши курашидан кўз юмадиган бўлишди. Якудзанинг шундай гуруҳлари «ўз» мавзесини ўғрилар, талончилар ва зўравонлардан ҳимоя қилар, буни кўча жиноятчилигини бартараф этиш билан хаспўшларди. Шу сабабли аҳоли ўртасида қуйидаги нақл юрган: «Бизни кундузи полиция, кечаси якудза қўриқлайди».\nЯпония тарихида етарли манбалар асосида ёзиб қолдирилган Банзуйин Тёбэй якудзанинг биринчи йўлбошчиси ҳисобланади. XVII асрда истиқомат қилган бу шахс собиқ самурай эди. Ўша пайтларда тез-тез учраб турадиган феодал ҳомийлигидан мосуво бўлган Банзуйин Эдо сари йўл олди ва у ерда қиморхона очди. Қисқа фурсатда бадавлат одамга айланиб, тилга тушди. Шаҳар маъмурияти унга йўл қурилиши ва Эдо саройи деворини таъминлаш учун ишчи ёллашни таклиф қилди. Тёбэй бу вазифага ўзига хос тарзда ёндашди: қарта ўйинида ютқазиб қарздор бўлганлар ва фоиз тўлайдиганларни ишга жалб этиб, уларнинг иш ҳақини ўзининг чўнтагига урадиган бўлди.\nXIX асрнинг ўрталарида якудза тўдалари ўртасида ҳудуд талашиш билан боғлиқ биринчи катта мафия тўқнашуви юз берди. Симидзу шаҳридаги Дзиротё исмли босс 600 нафар одами билан қўшни заминдаги рақобатчи гуруҳни шафқатсизларча янчиб ташлади. Унинг ҳисобида ёнғин хавфсизлигини таъминлаш учун Нагойя қалъаси томига чиқариб қўйилган «олтин дельфинлар» талончилиги ҳам бор. 1871 йили император саройи бошқарувчиси бўлган Тэссю Ямаока пойтахтдаги қашшоқ деҳқонлар ғалаёнини бостириш учун бир неча марта Дзиротёнинг ҳузурига югуриб келган.\n1930 йил бошида Японияни қамраб олган иқтисодий инқироз оммавий ишсизлик, ишчи ва деҳқонларнинг норозилигини келтириб чиқарди. Халқ қаҳр-ғазаби шиддатли авж олмаслиги учун ҳукумат ноқонуний ўйинлар, ёввойи томошалардан кўз юмишга қарор қилди. Тез орада кўплаб қиморхоналар, айш-ишрат масканлари ва овозли фильмлар намойиш этиладиган янги кинозаллар якудза назоратига ўтди. Босқинчилар бар ва клубларни ҳам забт этишди, шунингдек, юк ташиш ва қурилиш ишчиларига нисбатан таъсир кўламини кучайтиришди. Кобэда шаҳар жиноий олами устидан назорат Ямагути-гумига ўтди.\n1934 йилнинг ёзида ҳукумат ва тадбиркорлар илтимосига кўра, Ямагути-гуми якудзаси иш ташлаган Кобэ бандаргоҳи ишчиларини шафқатсизларча жазолаб, касаба уюшмалари пешқадамлари ва порт ишчи фаолларини ўлдиришди. Жиноятчилар яширингунга қадар уларнинг босслари буни оддий кўча жанжали сифатида кўрсатиш ҳақида шаҳар полицияси билан келишиб олишди. Якудза шунчаки ўзини ҳуқуқ посбонларига топшириб, рамзий муддат билан жазоланди. Шундан сўнг ҳукумат билан уюшган жиноятчилар ўртасида ўзаро манфаатли ҳамкорлик янги-янги кўринишлар касб этди. 1930 йил ўрталарида Кобэ бандаргоҳи, улгуржи бозор, қиморхоналар, концерт, театр ва кинотеатр заллари, маҳаллий сумо федерацияси ва кўплаб ҳудудий артистлар Ямагути-гуми назоратида эди.\nУрушдан сўнг якудзада пасайиш рўй берди. Кўплаб босқинчилар император армиясига чақирилди (улар ҳалок бўлишди ёки асир тушишди), бандаргоҳларда аскарлар ва жандармлар соқчилик қилдилар, аҳоли оч эди. 180.000 дан зиёд босқинчи 5,2 минг тўдага бўлиниб, бу эса кўплаб қон тўкилишлари ва тўқнашувларга олиб келди.\n1946 йил бошларида ҳукумат уруш вақтида оммавий равишда корхоналарга қулларча ишлаш учун жалб қилинган корейс ва хитойликларни тийиб қўйишни якудзадан илтимос қилди. Ямагути-гуми босқинчиларининг, ҳатто Кобэдаги полиция участкаларини қўриқлашига тўғри келди.\nЎша йилнинг кузида Кадзуо Таока Ямагути-гумининг янги раҳнамосига айланди (Харукити Ямагути ва унинг пичоқлаб ўлдирилган ўғли Ноборо Ямагутидан сўнг учинчи босс). Таокани куч-қудратининг чўққисида япон жиноий олами «қироли» санашган. У камбағал оилада туғилиб, ота-онасидан жудо бўлгач, Кобе бандаргоҳида юк ташувчи бўлиб ишлаган амакисининг қарамоғига ўтди. Очлик ва қашшоқликдан қўрққан Таока Ямагути-гуми кичик тўдасига қўшилди. Шафқатсизлиги, чапдастлиги туфайли тезда эътибор қозонди. Оддий босқинчиликдан эстрада бизнеси раҳбаригача, кейин эса тўда бошлиғича бўлган йўлни босиб ўтди. Таока якудза фаолиятини янада кенгайтирди.\n1950 йили бошланган Корея уруши Японияни АҚШ армиясининг фронт орқаси масканига айлантирди. Якудза дарҳол аскарларнинг ҳордиқ олишини таъминлади – фоҳишалар ва гиёҳванд моддаларни етказиб берди, улардан эса мамлакатда гуллаётган «қора бозор» учун маҳсулотлар сотиб олди. Кейин эса жуда қисқа муддатда Ямагути-гуми Кобэ бандаргоҳидаги барча рақобатчиларни қувиб юбориб, жиловни яна қўлига олди.\nШунингдек, Японияда урушдан сўнг янги уюшган жиноятчилик – фоҳишалик билан шуғулланувчи гуруҳлар пайдо бўлди. 1957 йили фоҳишаликка қарши қонун жорий этилгач, яширинча равишда қўшмачилик билан шуғулланилди. Шунингдек, бар ва ресторанларда муштумзўрлик қилиб, гиёҳванд моддалар сотилди, тамагирлик, дўқ-пўписа давом эттирилди.\n1960-йилларнинг бошида Таока Хёго ҳудудидан барча рақобатчиларини ҳайдаб чиқарди ва қўшни Осакани Ямагути-гумига бўйсундирмоқчи бўлди. Разведкага юборилган Юкио Дзидо маҳаллий Янагава-гуми билан иттифоқ тузди. Уларнинг нишони анчагина даромадли ҳудудга эгалик қилаётган Мэйю-кай гуруҳи эди (Мэйю-кайнинг асосий таркиби корейслардан иборат бўлган). 1960 йил 9 августда тунги клубдаги кичик зиддиятдан сўнг «Осака уруши» келиб чиқди. Дзидонинг юзлаб жангарилари ва Янагава-гуми тўдалари Минами районини қуршаб олишди ва «тозалаш» ишларини бошлашди.\nРаҳнамолари ўлдирилгач, Мэйю-кай фаолият юритмайдиган бўлди. 27 августда Осаканинг «Мино канко» ресторанида омон қолган 15 нафар босқинчи ўз мағлубиятини тан олди ва бармоқларини кесиб топширишди ва улар кечирилди. Шу зайлда Таока фаолияти янада кенгайди.\nУнинг улкан ғалабаси Миямото-гуми гуруҳини ўзига қўшиб олиши бўлди. Қўшни Токиони «забт этиш»дан эса Таокани катта таъсир кучига эга бўлган Ёсио Кодама тўхтатиб қолди. Ямагути-гумининг тажовузкорлигига қарамай, 1972 йилнинг октябрида Кодама Кадзуо Таока ва Хидзинари Инагава (Инагава-кай раҳнамоси) ўртасида тактик иттифоқ тузилди. Таока ташаббуси билан ўз манфаатига хизмат қилувчи умумяпон жамияти тузилди. Бироқ мамлакатда ўтказилган ислоҳотлар туфайли унинг даромадлари бирмунча камайди. Шунга қарамай, 1974 йили уюшган жиноятчиликдан келадиган даромад миқдори 20 миллиард долларни ташкил этди.\nТўппончадан узилган ўқ\n1978 йилнинг июль ойида Таока Киотодаги тунги клубда дам олаётган эди. Беш нафар тансоқчиси борлигига қарамай, ёлланма қотил унга яқинлашди ва тўппончадан бўйнига ўқ узиб жароҳатлади. Таокуни зудликда маҳаллий шифохонага олиб боришди ва у тез орада тузала бошлади. Ямагути-гуми аъзолари эса босснинг жонига қасд қилиб қочиб кетган одамни қидиришга тушдилар. У бирмунча вақт аввал Ямагути-гуми жангарилари томонидан ўлдирилган Мацуда Киёси Наруми синдикати боссининг аъзоси бўлиб чиқди. Орадан бир неча ҳафта ўтгач, унинг мурдаси Кобэдан олис бўлмаган ўрмондан топилди.\n1981 йил октябрда Кобэда Ямагути-гуми босси Кадзуо Таоканинг дабдабали дафн маросими бўлиб ўтди. Унда 5 мингдан ортиқ якудза иштирок этди. Таока томонидан меросхўр қилиб тайинланган ворис қамалгани боис, ички зиддият келиб чиқмаслиги учун, синдикатни унинг беваси Фумико бошқариб турди. 1984 йили Масахиса Такэнака янги босс сифатида «тахтиравон»га ўтирди. Бироқ орадан бир йил ўтиб, у Итива-кай тўдаси томонидан ўлдирилди. Натижада тўрт йиллик шафқатсиз уруш бўлиб ўтди.\n1990 йилнинг бошларида Ямагути-гуми таркибида 11,8 минг якудзани бирлаштирган 559 та гуруҳ бўлган. Бу пайтда унинг бешинчи босси Ёсиноро Ватанабэ бўлиб, у 2005 йили истеъфога чиқди. Ёсиноро якудза фаолияти тамойилини шундай тавсифлаган: «Мутлақ яккалик. Интиқом. Сокинлик. Муносиб рағбат ва жазо, шунингдек, оқилона куч ишлатиш». Ватанаьэнинг ўрнини Киёси Такаяма эгаллади.\n2008 йилдан эътиборан Японияда янги қонун қабул қилиниб, унга кўра нафақат босқинчилар, балки уларнинг босслари жавобгарликка тортилди. 2011 йили эса мафия зарарига яна бир қонун қабул қилинди. Орадан бир йил ўтгач, февраль ойида АҚШ ҳукумати Ямагути-гумига нисбатан санкция чораларини қўллади. 2013 йили эса Ямагути синдикати раҳбарлик кенгаши аъзоларидан бири Киёси Такаяма олти йиллик қамоқ муддати билан жазоланди.\nШунга қарамай, якудзанинг мамлакат миқёсида таъсир кучи катта. Якудзанинг компьютер ўйинлари, турли низолар, ёшлар орасидаги кўз илғамас тарғиб-ташвиқот, турли татуировкалар, жиноятчиликнинг турли кўринишлари бунинг афсусланарли исботидир.\nЯпония мафия якудза


Футарон | medu.uz - Дорилар ҳақида маълумотлар ўзбек тилида\nHome Йўриқномалар Футарон\nФаол модда: фузидин кислотаси (гемигидрат шаклида) – 10,0 мг;\nЁрдамчи моддалар: динатрий эдетати, маннит, карбомер 940, трометамол, бензалконий хлориди, инъекция учун сув.\nФузидин кислотаси – полициклик структурали антибиотик бўлиб, таъсир механизми G элонгация омили билан ўзаро таъсири орқали бактериал оқсилларнинг синтезини ингибиция қилишга асосланган. Бунда гуанозинтрифосфатларнинг гидролизи бузилиши пептид занжирини узайишини тўхташига олиб келади. Фузидин кислотаси бактериостатик, жуда юқори дозаларда эса бактерицид фаолликка эга.\nФузидин кислотаси кўпроқ кўз инфекцияларини чақирувчи микроорганизмлар: Staphylococcus aureus, Streptococcus pneumoniae, Haemophilus influenzae га нисбатан фаолдир. Enterobacteriaciae ва Pseudomonas spp. фузидин кислотасининг таъсирига чидамлидир.\nПрепаратнинг дори шакли қовушқоқ кўз томчилари бўлиб, бу конъюнктивада узоқ муддатли контактни ва фузидин кислотасини кўз ёши суюқлигида етарли концентрацияда бўлишини таъминлайди.\nБир томчи Футарон препарати бир марта томизилганидан сўнг 1 ва 12 соат ўтгач фузидин кислотасининг кўз ёши суюқлигидаги концентрацияси мувофиқ 15,7-40 мкг/мл ва 1,4-5,6 мкг/мл ни ташкил этади. Кўз ички суюқлигидаги фузидин кислотасини 0,3 мкг/мл га тенг бўлган ўртача концентрацияси (бир марта қўлланганидан сўнг) камида 12 соат давомида ўзгармайди, бунда фузидин кислотаси қон зардобида аниқланмайди.\nКўзнинг препаратга сезгир микроорганизмлар чақирган қуйидаги бактериал инфекцияларда қўлланади:\nҚўллаш олдидан кўз томчилирини чайқатиш керак.\nКатталар ва 12 ёшдан ошган болаларга Футарон иккала кўзга (конъюнктивага) 1 томчидан хар 12 соатда 7 кун давомида томизилади.\nДаволаш бошланганидан сўнг 7 кун давомида самара бўлмаганида Футарон препаратини қўллашни тўхтатиш ва шифокорга мурожаат қилиш керак.\nКўриш аъзолари томонидан: кам холларда – аллергик реакциялар (эшакеми ва конъюнктиванинг ўтувчи бурмасидаги фолликулаларини шиши кўринишида); қичишиш, ачишиш, конъюнктивани қизариши, кўз ёшини оқиши, қовоқларни шиши, конъюнктивитни зўрайиши бўлиши мумкин.\nФузидин кислотасига ва препаратнинг бошқа компонентларига ўта юқори сезувчанлик.\nКўз томчилари кўринишидаги препарат кўз ичига инъекциялар учун мўлжалланмаган.\nЎта юқори сезувчанликни хар қандай белгилари пайдо бўлганида препаратни қўллашни тўхтатиш керак.\nФутарон препаратини қўллаш даврида контакт линзаларни тақиш тавсия этилмайди, чунки унинг компонентлари линзаларни хиралашишига олиб келиши мумкин.\nПрепарат томизилганидан сўнг кўриш ўткирлигини вақтинчалик йўқотадиган пациентлар, юқори диққат ва психомотор реакциялар тезлигини талаб қилувчи потенциал хавфли фаолият турлари билан шуғилланишдан сақланишлари керак.\nХомиладорлик ва лактация (эмизиш) даврида препаратни қўллашни тажрибаси етарли эмас.\nАгар кутилаётган даволаш самараси ножўя самараларнинг ривожланиши мумкин бўлган хавфидан устун бўлса, препаратни даволовчи шифокорнинг кўрсатмаси бўйича қўллаш мумкин.\n2 ёшгача бўлган болаларда фузидин кислотасининг препаратларини қўллаш самарадорлиги ва хавфсизлиги юзасидан маълумотлар йўқ.\nФузидин кислотаси кўз томчилари шаклида қўлланганида дозани ошириб юборилиши юзасидан маълумотлар йўқ.\nКўз томчилари 5 г дан тиқин-томчилагичли ва ҳимоя халқаси билан таъминланган буралувчи химоя қопқоқли пластик флаконда. 1 флакон қўллаш бўйича йўриқномаси билан бирга картон қутида.\nФлакон очилганидан кейин препарат 30 кун давомида ишлатилсин.


Ўзбек тадбиркорлари Афғонистондаги конференцияда 12та келишув имзолашди - Zamin.uz\n30 март-3 апрел кунлари Афғонистон Ислом Республикасида бўлиб ўтган матчмейкинг конференциясида ўзбек тадбиркорлари хорижий инвесторлар билан 6 йўналиш бўйича 12та шартнома имзолаб қайтди.\nОзиқ-овқат, қурилиш материаллари, фармацевтика, тўқимачилик, қишлоқ хўжалиги ва ювиш воситаларини ишлаб чиқариш билан шуғулланадиган 20 нафарга яқин ўзбек тадбиркорлари «ўзбек-афғон матчмейкинг» конференциясида бўлиб қайтди.\nKun.uz мухбирининг хабар беришича, ўзбекистонлик тадбиркорлар Aфғонистон ва унга қўшни давлатлар, хусусан, ярим миллиарддан ошиқ аҳоли яшайдиган ҳудуд – Ҳиндистон, Покистон, Бангладеш каби давлатларга чиқиш имконини берувчи 12та шартнома имзолади.\n«Биз Aфғонистонга олиб келадиган нарсалар, асосан, йўл қурилиш техникалари. «Ўзбек-афғон матчмейкинг» конференциясида Кобулда йўл ва бинолар қуриш учун зарурий қурилиш техникаларини афғон қурувчиларига таклиф этдик. Ушбу конференцияда 20дан ошиқ ўзбек тадбиркорлари ўз маҳсулотларини тақдим этмоқда. Бундай кўргазмалар Aфғонистонда иккинчи бор ўтказилиши, аввал Мозори Шариф шаҳрида ҳам ташкил қилинган эди», дейди ўзбекистонлик тадбиркор Aҳлиддин Aҳмаджонов.\nХабар қилинишича, дастур давомида Ўзбекистоннинг Aфғонистондаги фавқулодда ва мухтор элчиси Ёдгорхўжа Шодмонов делегация аъзолари билан учрашиб, мазкур тадбир икки давлат ўртасидаги савдо алоқаларини янги босқичга олиб чиқишини таъкидлаган.\nЛойиҳа Ўзбекистон экспортчилар уюшмаси ҳамда Бизнесни ривожлантириш уюшмаси томонидан ташкил этилган. “Замин” янгиликларини “Twitter”да кузатиб боринг\nЯнгиликлар » Иқтисодиёт » Ўзбек тадбиркорлари Афғонистондаги конференцияда 12та келишув имзолашди


СПОPТ – ЖИСМОНИЙ ВА МАЪНАВИЙ ЧИНИҚИШ МАКТАБИДИP - AmuNews.uz - энг сўнгги янгиликлар\nСПОPТ – ЖИСМОНИЙ ВА МАЪНАВИЙ ЧИНИҚИШ МАКТАБИДИP\nЎтган бир ҳафта, яъни 23-27 октябрь кунлари бизнинг 40-сонли умумтаълим мактабимиз ўқувчилари учун қизиқарли таассуротларга бой ўтди. Чунки туманимиз миқёсида бўлиб ўтаётган спорт ҳафталигида фаол иштирок этдик.\nСпорт ҳафталигининг илк мусобақаларини биз 31-сонли мактабда бошладик. Бу ерда ҳудудлардан келган 8 та умумтаълим мактабларининг қиз болалар волейбол жамоалари ўртасида дўстлик учрашувлари, қизғин беллашувлар ўтказилди. Гарчи бизнинг қизлар жамоамиз ғолибликка эриша олмаса-да, хафа бўлмадик. Чунки спорт ҳафталагининг биринчи кунида мактабимизнинг ўғил болалар жамоаси муваффақиятли иштирок этишди. 23 октябрь куни эса баскетбол бўйича ўтказилган мусобақаларда 32-сонли мактаб жамоаси 1-ўринни, 22-мактаб жамоаси 2-ўринни эгаллашди. Бизнинг 40-сонли мактаб жамоасига 3-ўрин насиб этди.\n25 октябрь куни бўлиб ўтган спорт мусобақалари янада қизиқарли бўлди. Амударё академик лицейи спорт майдонида ўтказилган мусобақаларда мактабимиз гандболчилари яна 3-ўринни эгаллашди. 41-сонли мактаб гандболчилар жамоаси 1-ўрин, 38-мактаб ёш гандболчилари 2-ўрин соҳиблари бўлишди.\nГарчи биз бўлиб ўтган спорт ҳафталиги мусобақаларида биринчи ўринни эгалламасак-да, бу мусобақалардан олам-олам таассуротлар олдик. Туманимизнинг турли ҳудудларидан келган тенгдошларимиз билан танишиб, дўстлашдик.\nКелгуси спорт мусобақалари учун тажриба орттирдик, спортга ошнолик биз учун нафақат жисмоний, балки маънавий чиниқиш мактаби эканлигини ҳис этдик.\nШоҳида ЖУМАБОЕВА, 40-мактаб ўқувчиси.


"Нефтчи" Самарқандга жиддий йўқотишлар билан ташриф буюрган / CHAMPIONAT.asia\n"Нефтчи" Самарқандга жиддий йўқотишлар билан ташриф буюрган\nХабарингиз бор эртага Олий лига доирасидаги сўнгги 26-тур учрашувлари бўлиб ўтади.\nУшбу учрашувлардан бири Самарқандда "Динамо" ва "Нефтчи" жамоалари ўртасида бўлиб ўтади. Турнир жадвалида кетма-кет жойлашган жамоалар ўртасидаги учрашув кескин ўтиши кутилмоқда. Бугун Самарқандга ташриф буюрган водийликлар ушбу учрашувга анчагина юқотишлар билан етиб келди.\nЭртага жамоа таркибида қуйидаги футболчилар майдонга туша олмайди:\n1. Мансур Саидов\n2. Иқбол Акрамов\n3. Носир Отақўзиев\n4. Ғайрат Ҳасанов\n5. Фаррух Турдиалиев\n6. Шерзод Ҳакимов\n7. Шавкат Насибуллаев\n8. Достон Турсунзода\nБундан кўриниб турибдики эртага "Нефтчи" дарвозасини Ҳислат Чилматов қўриқласа, Амет Мамет олдида мураккаб вазият турибди. Кетма-кет муваффақиятсиз ўйинлардан сўнг "Нефтчи" сўнгги турда қийин аҳволда қолиб кетмоқда.\nЭслатиб ўтамиз ушбу учрашув эртага 14:00 да "Динамо" марказий стадионида бўлиб ўтади.


Аракан... Бирмадаги мусулмонлар қирғини | Ислом Нури\nАракан... Бирмадаги мусулмонлар қирғини\n2869 марта кўрилган\nСаъд ибн Абдуллоҳ ал-Брэк\nБарча мақтовлар Аллоҳгагина хос, У зотни мақтаймиз, Ундан мадад сўраймиз, Унга истиғфор айтамиз, Аллоҳдан нафсларимиз ва амалларимиз ёмонлигидан паноҳ тилаймиз. Аллоҳ кимни ҳидоят қилса уни адаштирувчи йўқ, кимни адаштирса уни ҳидоят қилувчи йўқ. Гувоҳлик бераманки, бир Аллоҳдан ўзга ҳақ илоҳ йўқ, У ёлғиз ва шериксиздир. Яна гувоҳлик бераманки, Муҳаммад соллаллоҳу алайҳи ва саллам У зотнинг бандаси ва элчисидир.\nСўзларнинг энг тўғриси Аллоҳнинг Китоби, йўлларнинг энг яхшиси Муҳаммад соллаллоҳу алайҳи ва саллам йўллари, ишларнинг энг ёмони (динда) янги пайдо қилинганлари, (динда) янги пайдо қилинган ҳар бир иш бидъат, ҳар бир бидъат залолат, ҳар бир залолат дўзахдадир. Дўзахдан ва дўзах аҳлининг оқибатидан Аллоҳдан паноҳ тилаймиз.\nАллоҳга шикоят қиламиз, ёлғиз Угина ёрдам сўралувчи Зотдир, куч-қудрат фақат Ундадир.\nҚай бир жароҳатимизга малҳам босайлик, дард-аламларимизнинг қайси бирига юпанч излайлик, ер юзининг қай бурчидаги мусибатимизга бағримизни чок этайлик...\nОҳ-воҳлар кўкка ўрламоқда, бевалар ва етимлар фарёди, олиб қочилган ва номуси топталган қиз-жувонлар нолалари атрофни тутган.. На мункиллаб қолган мўйсафидга ва на эмизикли чақалоққа ва на тилсиз-забонсиз жониворларга раҳм қилдилар..\nЛа илаҳа иллаллоҳ... Мусулмоннинг қони шунчалар арзон бўлдими?! Бизда ҳамият деган нарса шу қадар йўқ бўлиб кетдими?! Ор-номус, ғурур, мардлик деган тушунчалардан шунчалар бегона бўлдикми?!\nЕр юзининг шарқу ғарбидаги хунрезликларни, мусулмон оға-иниларимиз ва муслима опа-сингилларимизнинг қонлари сел бўлиб оқаётганини, номуслари топталаётганини кўриб-билиб туриб, қандай хотиржам яшай оламиз?!\nҚачон ёрдам берамиз уларга?! Қачон малҳам бўламиз дардларига?! Қачон барҳам берамиз қўрқувларига?! Қачон ахир, агар ҳозир қилмасак?!\nШомнинг золим ва хоин тоғутига қарши матонат билан курашаётган қондош ва жондош Суриялик биродарларимиз бошига тушаётган оғир мусибатли кунларни яшаб турарканмиз, энди яна бошқа бир томондан, мусулмон ўлкаларидан узоқ бир ўлкада – Бирма диёридаги мусулмонлар томонидан оҳ-воҳ ва дод-фарёдлар янграй бошлади, ҳозирда Мьянма деб номланувчи мусулмон Бирма халқининг эски жароҳатидан янги қон оқа бошлади. Умматнинг бугунги заифлик ҳолатидан ва унинг жасадини қоплаб олган жароҳатларнинг кўплигидан фойдаланган бутпараст буддистлар кушхоналари яна қайтадан ишга тушиб, Бирмадаги заиф ва қувғин остидаги мусулмон миллати қонини оқиза бошлади.\nАракан диёридаги мусулмонлар бошдан кечираётган сўнгги қирғин ва хунрезликлар бизни ортга қайтишга, 60 йилдан бери ушбу ўлка мусулмонлари бутпараст ҳукуматнинг қўллаб-қувватлаши остида экстремист буддистларнинг Мон жамоаси тарафидан тортиб келаётган оғир мусибатларни эсга олишга чорлайди. Ушбу йиллар мобайнида мусулмонлар жаҳон афкор оммасидан ва халқаро матбуотдан яширилган ҳолатда кулфат устига кулфат, мусибат ортидан мусибат кўриб келмоқда.\nБирма Шарқий Осиё давлатларидан бири бўлиб, Бенгал кўрфази бўйида жойлашган. У шимолий-шарқ томондан Хитой билан, шимолий-ғарб томондан Ҳиндистон ва Бангладеш билан, шунингдек Лаос ва Таиланд билан чегарадош саналади, жанубий ҳудудлари эса Бенгал кўрфази ва Ҳинд уммони соҳиллари бўйлаб чўзилиб кетган.\nБирма 1824 йилдан то 1948 йил мустақилликни қўлга киритгунигача Британия мустамлакаси бўлиб келди, Рангун (эски номи Янгун) унинг энг катта шаҳри ва собиқ пойтахти саналади.\nБирмага Ислом дини ҳижрий иккинчи аср, 172 йилда (милодий саккизинчи аср, 788 йилда), халифа Ҳорун ар-Рашид даврида мусулмон савдогарлар орқали етиб келиб, ўлканинг чор-атрофига кенг тарқалди, одамлар жаҳолат, куфр ва ширк зулматларини тарк этиб, тавҳид нури билан мунаввар бўлишга ошиқдилар, Вақт ўтиб, бу ўлкада султон Сулаймон шоҳ қўли билан исломий давлат ташкил топиб, тақрибан уч ярим аср (1430-1784 йиллар) ҳукм сурди, унга бирин-кетин 48та мусулмон подшоҳ ҳукмдорлик қилди, уларнинг сўнггиси Салимшоҳ бўлди, унинг даврида Аракан давлати анча кенгайиб, бир неча қўшни давлатларни ҳам ўз ичига олган эди.\nАракан «Ара» ва «Кан» сўзларидан ясалган бўлиб, «араб ери» деган маънони англатади. Аракан жанубий-шарқий Осиёдаги эркин ва мустақил исломий давлат бўлиб, бир неча асргача, то Бирма давлати томонидан босиб олингунча шундай давом этди. Шундан сўнг у Бирманинг – ҳозирги Мьянманинг – 10та вилоятидан бирига айлантирилди.\nБирмада бир неча динлар бўлиб, аҳолисининг аксар қисми буддизм динидадир. Ҳозирда Бирма бутун дунёдаги буддистларнинг қибласи саналиб, унинг ибодатхоналари ва олиҳаларини зиёрат қилиш учун бутун дунёдан бутпарастлар тинимсиз оқиб келади. Ислом динига эътиқод қилувчи аҳоли асосан шимолда, Ҳиндистон чегараларига яқин жойларда истиқомат қилади. Мусулмонлар сони 10 000 000 (ўн миллион) атрофида бўлиб, бу Бирма умумий аҳолисининг 20 фоизини ташкил қилади. Мусулмонларнинг асосий кўпчилик қисми бирмаликлар истилоси остидаги Аракан ўлкасига жойлашган.\nИсломнинг минтақага ёйилишидан хавфсираган Бирманинг бутпараст ҳукмдори Будабай 1784 йили Аракан ўлкасини босиб олиб, уни Бирмага қўшиб олди, ўлкани қирғинбарот қилиб, кўплаб масжид ва мадрасаларни, исломий осори атиқаларни вайрон қилди, саноқсиз олимларни ўлдирди.\n1824 йили Британия Бирмани босиб олиб, уни Британия мустамлакаси бўлган Ҳиндистон ҳукумати таркибига қўшиб юборди. 1937 йилга келиб, Британия Бирмани ва шу жумладан Араканни Ҳиндистондан ажратиб, бошқа мустамлакалари қаторида алоҳида мустамлака давлати деб эълон қилди.\nБирмадаги бутпараст қавмлар мусулмон озчилик аҳолининг заиф ва оз сонли эканидан фойдаланиб, уларни вақти вақти билан қирғин ва қувғинларга дучор қилиб келади.\nБМТ Аракан мусулмонларини дунёдаги энг кўп қувғинга учраган халқ сифатида эътибор қилади.\nЎша замонлардан бери ўлка мусулмонлари турли кўринишдаги тазйиқ ва қувғинларни бошдан ўтказиб келади.\n1942 йил мусулмонлар бутпараст Маглар тарафидан ўта ваҳшиёна қирғинга дучор бўлди. Кўпчилиги ёш болалар, аёллар ва қариялардан иборат қурбонлари сони 100 000 (юз минг) кишидан ошиб кетди. Бир неча юз минглаб аҳоли ватандан қувиб чиқарилди. Ўша кунлар даҳшати ва ваҳшатини кекса ёшли кишилар ҳозирда ҳам эслашади.\nРоҳанжия Бирдамлик Ташкилоти раиси Шайх Салимуллоҳ Ҳусайн Абдурраҳмон Бирмадаги мусулмонлар аҳволини шундай сифатлайди:\n(Роҳанжия қадимги Аракан давлати номи бўлмиш «Роҳанж» сўзидан олинган бўлиб, Мьянма давлати томонидан истило қилинган Араканнинг мусулмон туб аҳолисига айтилади, бугунги қирғин ва қувғинлар айни шу аҳоли бошига тушмоқда).\n1978 йили Бирма 300 000 (уч юз минг)дан ортиқ мусулмон аҳолини Бангладешга суриб чиқарди.\n1982 йили Бирма ҳукумати мусулмон аҳолини 1824 йилдан кейин, яъни Британия Бирмани мустамлака қилганидан кейин Бирмага келиб жойлашган деган даъво билан гражданликдан маҳрум қилди. Ҳолбуки, воқеълик ва тарих бу даъвонинг ёлғон эканига гувоҳлик бериб турибди.\n1992 йили Бирма яна тахминан 300 000 (уч юз минг) мусулмонни иккинчи марта Бангладешга қувғин қилди.\nҚолган мусулмонларга нисбатан ҳам наслни чеклаш ва жинсни қуритиш йўли орқали таг-туги билан йўқотиб юбориш сиёсати қўлланмоқда.\nМуслималар 25 ёшга тўлмай туриб турмушга чиқиши қатъиян тақиқланади.\nМусулмон эркаклар эса 30 ёшдан кейингина уйланишга ҳақли бўлади.\nШайх Салимуллоҳ яна айтади:\nМуслима аёл ҳомиладор бўлса, ҳукумат қарорига мувофиқ, то фарзанди туғилгунича ҳар ойда бир бор ҳудудий хавфсизлик кучлари идораси «Насака»га келиб, қорнини яланғочлаб, рангли суратга олдириши шарт. Ва ҳар сафар – ҳукумат даъвосича – ҳомиланинг саломатлигини текширтириш ва болани туғилганидан кейин ҳисобга олинишини осонлаштириш учун каттагина суммада тўлов тўлаши керак бўлади.\nАслида эса, бундай қарор чиқариш ортидаги мақсад – мусулмонларнинг ҳис-туйғуларини камситиш ва уларнинг Араканда тинч-омон яшашга ҳақлари йўқлигини таъкидлашдан иборатдир.\nУндан ташқари, муслималарнинг номусларига чанг солиш амалиётлари тез-тез уюштириб турилади ва бунинг ортидан айрим муслималар фожеали ҳалок бўлишади.\nМусулмонларга нисбатан бу каби хорлаш ва зўрлаш ишларини амалга оширадиган аскарлар яҳудларнинг жирканч тарбиясини олганлар, албатта.\nБирмада мусулмонларнинг яшашга ҳақлари йўқ, фашистик ҳукуматнинг яқинда чиқарган қарорларидан бири шу маънони ифодалайди. Унга кўра, мусулмонларга уч йилгача турмуш қуриш бутунлай ман этилди. Табиийки, бунинг ортидаги мақсад – мусулмонлар наслини камайтириш ва улар ўртасида фаҳш кенг ёйилишини исташдир.\nУсиз ҳам, ҳукумат бир неча ўн йиллардан бери мусулмонларнинг турмуш қуришларига қаттиқ чекловлар солиб келар, жумладан, улар ўзларига турмуш қуришга рухсат берилиши учун расмийларга катта миқдорда пора беришга мажбур бўлар эдилар.\nЗўравонликлар ортидан қочқинлар сони 2 000 000 (икки миллион)га етди, қочқинларнинг аксарияти Бангладешда, Саудия Арабистонида ҳам анчагина қочқинлар келиб ўрнашиб қолишган.\nБангладешда қочқинлар ўта аянчли аҳволда ҳаёт кечиради, улар асосан «Такиноф» минтақасида тахта, шох-шабба ва барглардан қурилган лагерларда ифлос ва балчиқ жойларда, ҳаёт учун бирламчи зарурий ашёлардан ҳам маҳрум ҳолда яшашади, кўпчилик малария, холера, сурги касалликларига чалинган. Бангладеш ҳукумати уларга бундан дурустроқ шароит яратиб беришга қодир ҳам эмас, чунки, ўзининг халқи ҳам камбағаллик ва йўқсилликни бошидан кечириб келади.\nБутпараст Бирма давлатининг Аракан ўлкасини мусулмонлардан бутунлай холи қилиш режасини тўла амалга ошириш учун мусулмонларнинг уйларини ёқиб юбориш, ўзларини қувғин қилиш ишлари изчил давом этиб келмоқда.\nУшбу қайғули ҳолатларнинг энг сўнггиси яқинда, бир неча ҳафта илгари содир бўлди. Бу ҳақда оммавий ахборот воситаларидан айримларигина хабар тарқатди. Хабарларда айтилишича, умра сафаридан қайтиб келаётган ўн нафар мусулмон уламоси буддист гуруҳлар қўлида ўлдирилди, уларни бир бутпараст қизнинг ўлдирилиши ортида турганлик туҳмати билан қаттиқ калтаклаб ўлдирдилар.\nШу баҳона билан бошланиб кетган тўқнашувлар то шу кунларгача тинмаяпти, пичоқлар ва ўткир бамбук таёқлари билан қуролланган бутпараст гуруҳлар Аракан вилоятининг шаҳар ва қишлоқларида изғиб, дуч келган мусулмонни ўлдирмоқда, юзлаб уйларни ёқиб юборишди.\nАхборот воситалари хабарига кўра, қирғин бошланганидан бери ўтган бир ҳафта ичида ўлдирилганлар сони 200тага, жароҳатланганлар сони 500 кишига етган, мусулмонларнинг 20дан ортиқ қишлоғига ўт қўйилган. Расмий матбуот ҳам хавфсизлик кучлари кўз ўнгида 1600 уй-жой ёқиб юборилгани ва минглаб инсонларнинг ўт қўйилган қишлоқлардан қочиб кетишгани хабарини берди.\nУшбу қирғин натижасида мусулмонлар жамоавий шаклда Бангладешга қоча бошлаганлар, юзлаб роҳанжия мусулмонлари кемаларда Бангладешга етиб боришган.\nУшбу ҳодисанинг сиёсий жиҳатдан сабаблари ҳақида қуйидагилар айтилмоқда:\nМьянма давлатида демократик ўзгаришлар юз бериши ортидан Аракан вилоятига парламентдан 36 ўрин берилган, унинг 33таси кўпчиликни ташкил қилувчи буддист Маг қавми вакилларига ва 3 ўрин озчиликни ташкил қилувчи мусулмонлар вакилларига тақсимланган.\nБўҳрон авж палласига етиб, портлашидан бир неча кун олдин 8.06.2012 й. Мьянма ҳукумати Аракандаги роҳанжийларга ватандошлик (гражданлик) берилиши ҳақида қарор эълон қилди. Бу хабар экстремист ва террорчи Маг жамоасининг кучли норозилигига сабаб бўлди. Чунки, улар бу каби қарор келажакда Аракан ўлкасида Исломнинг тарқалишига кучли таъсир кўрсатади, деб билдилар. Зеро, бу мусулмонларга сайланишга ва давлат органларида уларнинг манфаатларини ҳимоя қилувчи кишиларни танлашга ҳуқуқ берадиган қарор эди. Ваҳоланки, Маг буддистларининг ягона орзуси, қирғин ва қувғинлар ортидан бир кун келиб, Араканда «Ла илаҳа иллаллоҳ, Муҳаммадун расулуллоҳ» деб гувоҳлик берадиган бирорта ҳам муваҳҳид мусулмон қолмаслиги эди.\nШунинг учун Маг экстремистлари ҳукуматнинг роҳанжия мусулмонларига нисбатан кўзқарашини ўзгартириб юборишига ва уларни келгинди террористлар деб қарашига сабаб бўладиган ва бунинг ортидан уларни ватандош ўлароқ таниш қарорини тўхтатадиган ёки буни номаълум муддатга кечиктириб юборадиган мана шу машъум ҳодисани ўйлаб топишди.\nКузатувчиларнинг сўзларига кўра, магчилар буддистларнинг мусулмонлар камдан-кам учрайдиган Тас ва Нгук шаҳарларида мусулмонлар ўтиб қолишини кутиб туришган ва умра сафаридан келаётган, баъзилари Бирма пойтахти Рангун шаҳри аҳлидан бўлган, баъзилари Аракан пойтахти Ситуэ (Акьяб) шаҳридан бўлган бир гуруҳ мусулмон уламоларини олиб кетаётган автобусга ҳужум уюштирганлар. Адоватли маглардан юзларчаси тўпланиб, одамийликнинг ҳеч бир маъносига асло тўғри келмайдиган ваҳшийлик билан уларни калтаклаб, ўлдирганлар.\nФэсбук, Твитер, Ютуб каби интернет тармоқларида тарқалган сурат ва филмларда кўриниб турганидек, аввал у бечора уламоларнинг қўл-оёқларини боғлашган, кейин улар устига ёпирилиб, таёқлар билан юз-кўзларига уришган, юзлар қонга бўялган, кўзлар косасидан чиқиб кетган, бош суяклар синдирилган, миялар чиқиб кетган ҳолда ётганлари кўринади. Отиб ўлдиришганида ё портлатиб юборишганида ҳам бунчалар бераҳмлик қилмаган бўлишарди, деб ўйлайсиз. Аллоҳ таолодан ўша мазлумларни шаҳидлар қаторида қабул қилишини сўраймиз.\nЭкстремист магчилар ўз жиноятларини оқлаш учун бўҳтон ва ёлғон бир баҳонани рўкач қилишди. Эмишки, улар бу ишни бир мусулмон киши томонидан номусига тажовуз қилиб, ўлдирилган бир буддист қизнинг қасосини олиш учун қилишибди, умра сафаридан қайтаётган, кўпчилиги соч-соқолларига оқ оралаган мўйсафидлар бўлган даъватчи олимларни ўлдиришибди. Қолаверса, ўша даъватчилар қиз ўлдирилган шаҳар аҳлидан бўлмай, тасодифан ўтиб кетаётган йўловчилар бўлишган. Боз устига, улар пойтахт Рангуннинг туб аҳолиси ва гражданлиги бор бўлган, маг тилида эркин сўзловчи кишилар бўлганлар.\nҲукумат расмийларининг позицияси ҳам жуда қизиқ, мусулмонлар зиддига буддистлар билан тиллари бирдек таассурот уйғотади. Чунки, шу ҳодиса юзасидан мусулмонлардан тўрт кишини қизга тажовуз қилиш даъвоси билан қамоққа олинган, ҳалиги бегуноҳ мўйсафидларни қийнаб ўлдирган юзлаб қотилларга қарши ҳеч қандай иш очилмаган. Бу эса иш бир қизга тажовуз масаласидан анча чуқур эканига, бу бор йўғи тартибсизликлар бошлаш ва ҳукуматнинг оқ фотиҳаси билан мусулмонларни қирғин қилиш учун кичик бир баҳона бўлганига очиқ далолат қилади.\n9.06.2012 йил жума куни мўйсафид даъватчилар ўлдирилишидан ғазабга келган мусулмонларнинг ҳар қандай норозилик чиқишлари ва намойишлари олдини олиш учун армия ва полиция мусулмонларнинг кўчаларини ўраб олди, намозхонларнинг тўпланиб чиқишларини ман қилди. Ўн нафар олимларининг ваҳшиёна ўлдирилиши мусулмонлар дилида йиғилиб ётган узоқ йиллик ҳақсизлик аламларини тошириб юборди ва улар ҳам кўчаларга чиқиб, анча-мунча тартибсизликларга қўл уришди. Магчи буддистлар бу бечора халқни қирғинбарот қилиш учун айни шу фурсатни кутиб турган эди.\nКейин полиция аралашди ва шундан сўнг мусулмонлар тинчланиб, ҳамма уй-уйига тарқалиб кетди. Ҳар икки тараф аҳлига ҳар қандай норозилик ҳаракатлари қилиш тақиқлаб қўйилди. Шундан сўнг мусулмон роҳанжиялар маҳаллалари буддист полиция томонидан қаттиқ қамалга олинди. Бироқ, худди шу пайтда бунинг муқобилида, буддист магчилар тўла-тўкис эркин ҳаракатланишга қўйиб берилди. Ва улар бундан фойдаланиб, мусулмонларнинг шаҳар ва қишлоқларига босқин уюштириб, пичоқлар ва бошқа темир қуроллар воситасида уларни қирғин қилдилар ва олдиндан режалаштирилган хунрезликлар амалга оширилди. Мусулмонларни ўлдириш ва қишлоқларига ўт қўйиш ана шундай, буддист ва магчи полициячилар кўз олдида, вазиятни тинчитиш учун оғзаки чақириқлар билан кифояланган ҳукуматнинг тўла ҳаракатсизлиги остида амалга оширилди. Қирғиндан тирик қолган мусулмонлар бошлари оққан томонга қочишга тушдилар, оч-яланғоч, егулик ва ичкиликсиз, ҳалокатли кемаларда сафарга чиқиб, зўр-базўр Бангладешга етиб олдилар.\nАраканлик роҳанжия мусулмонлар муаммоси БМТ, АСЕАН, Ислом Конференцияси Ташкилоти томонидан кўриб чиқилганига қарамай, ҳеч қандай асари кўринмаётир, аксинча, уларнинг аҳволи кундан кун ёмонлашиб бормоқда.\nЛа илаҳа иллаллоҳ... Эй мусулмонлар, биз биродарларимизга нисбатан қай ўриндамиз, бу алам-оғриқ ва жароҳатлардан қай ўриндамиз?!!\nБизнинг динимизда худбинликка ўрин йўқ. Инсоният ўзаро ёрдам ва елкадошликка бизнинг динимизча чақирадиган бошқа бирон динни билмаган, билмайди ҳам. Бу диннинг энг катта асл-асоси жамоат ва бирлашиш, қўллаб-қувватлаш ва ёрдам беришдир. Биз бу юксак маънолардан қай ўриндамиз?!\n«Мўмин ва мўминалар бир-бирларига дўстдирлар. Улар яхшиликка буюрадилар, ёмонликдан тўхтатадилар, намозни тўкис адо этадилар, закотни(ҳақдорларга) ато этадилар, Аллоҳ ва Унинг пайғамбарига итоат қиладилар. Ана ўшаларга Аллоҳ раҳм қилур. Шак-шубҳасиз, Аллоҳ қудратли, ҳикматлидир» (Тавба: 71).\n«Албатта, иймон келтирган, ҳижрат қилган ва молу жонлари билан Аллоҳ йўлида курашган зотлар ва (ҳижрат қилиб келган муҳожирларга) уй-жой бериб, ёрдам қилган зотлар — ана ўшалар, бир-бирларига дўстдирлар. Иймон келтирган, аммо ҳижрат қилмаган (яъни ҳали-ҳануз Маккада яшаб турган) кишилар эса то ҳижрат қилмагунларича сизлар уларга дўстлик қила олмайсизлар (яъни, бир-бирларингизга ҳамкор, меросхўр бўла олмайсизлар). Агар улар дин йўлида сизлардан ёрдам сўрасалар, ёрдам қилиш зиммангиздадир. Магар уларга, ўрталарингизда (урушмаслик ҳақида) аҳд-паймон бўлган қавмга зарар етказиш билан ёрдам қилмайсизлар. Аллоҳ қилаётган амалларингизни кўрувчидир. Кофир бўлган кимсалар бир-бирларига хамкордирлар. (Бас, эй мўминлар, сизлар уларни ўзларингизга душман тутингиз). Агар шундай қилмасанглар (яъни мўминга дўст, кофирга душман бўлмасанглар), ерда фитна ва катта фасод бўлур» (Анфол: 72, 73).\nАллоҳ таоло сизу бизга Қуроъни Каримни баракотли қилсин, ундаги оятлар ва ҳикматли зикрлар билан фойдалантирсин.\nУшбу сўзларни айтарканман, ўзим учун ҳам, сизлар учун ҳам Аллоҳга истиғфорлар айтаман, сизлар ҳам Унга истиғфор айтингиз, У гуноҳларни кечирувчи, раҳмли Зотдир.\nАллоҳга ҳамду санолар бўлсин. Бир Аллоҳдан ўзга барҳақ маъбуд йўқ деб гувоҳлик бераман. Муҳаммад У зотнинг бандаси ва элчиси эканларига гувоҳлик бераман, у зотга, аҳли оиласи ва саҳобаларига Аллоҳнинг саловоту саломлари бўлсин.\nМазкур даҳшатли қонли фожеалар ичида, қонлар ва жароҳатлар, поймол бўлган номуслар ва минглаган қочқинларнинг аччиқ кўз ёшлари оралаб юрарканмиз, биз буларнинг ҳаммасига нисбатан қандай ўриндамиз, эй Аллоҳнинг бандалари?!\nБиз Пайғамбар соллаллоҳу алайҳи ва салламнинг қуйидаги сўзларидан қай ўриндамиз:\nНўъмон ибн Башир розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Мўминларнинг ўзаро дўстлашиш, бир-бирига раҳм-шафқат кўрсатиш ва меҳр-оқибатли бўлишдаги мисоллари битта жасад мисолидирки, жасаднинг бир аъзоси оғриса, бошқа барча аъзолари бедорлик ва иситма билан ҳозир бўлади» (Муттафақун алайҳ).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Ким бир мусулмондан дунё ғамларидан бир ғамни кетказса, Аллоҳ ундан охират ғамларидан бир ғамни кетказади. Ким бир мусулмоннинг (хато-камчилигини) ёпса, Аллоҳ дунёю охиратда унинг (айбини) ёпади. Банда модомики, биродарига ёрдам бериш пайида экан, у Аллоҳнинг ёрдамида бўлади» (Муслим, Термизий, Абу Довуд, Ибн Можа ривоятлари).\nИбн Умар розияллоҳу анҳумодан ривоят қилинади: Расулуллоҳ соллаллоҳу алайҳи ва саллам айтдилар: «Мусулмон мусулмоннинг биродаридир. Унга зулм қилмайди, душманига топшириб қўймайди. Ким биродарининг ҳожатини чиқариш йўлида бўлса, Аллоҳ унинг ҳожатини чиқариш йўлида бўлади. Ким мусулмон кишидан битта ғам-ташвишини аритса, Аллоҳ ундан Қиёмат кунининг ғамларидан бир ғамни аритади. Ким бир мусулмоннинг айбини яширса, Аллоҳ унинг айбини Қиёмат куни яширади» (Муттафақун алайҳ).\nАллоҳ йўлидаги дўстларим! Амал мавсуми келди, солиҳ амаллар карвони келиб, эшигингизни қоқиб турибди. Фурсатни асло қўлдан бой бериб қўйманг. Енг шимариш ва саховат кўрсатиш вақти, нафснинг бахиллигидан қутулиш билан Аллоҳга юзланиш фурсати келди. Кимдир куч-тоқати билан, кимдир моли билан, яна кимдир хайрли дуоси билан, яна кимдир ушбу муаммони оммавий ахборот воситаларида ёйиш ва тарқатиш билан ўз ҳиссасини қўшиб олиш фурсатидир бу. Ушбу хайрли ишдан ва умуман уммат шаънидаги ҳар қандай ишдан улушсиз қолиб кетманг.\n«Нега сизлар Аллоҳ йўлида инфоқ-эҳсон қилмаяпсизлар?! ?Ҳолбуки осмонлар ва Ернинг ворислиги ёлғиз Аллоҳники-ку (яъни оз кунда сизлар бу оламдан ўтиб кетиб, қўлларингиздаги барча мол-дунёларингиз Аллоҳга мерос бўлиб қолади-ку)! Сизлардан (Макка) фатҳ бўлишидан илгари инфоқ-эҳсон қилган ва (расулуллоҳ билан бирга кофирларга қарши) урушган кишилар (Макка фатҳидан кейин инфоқ-эҳсон қилган ва урушган кишилар билан) баробар бўлмас. Улар кейин инфоқ-эҳсон қилган ва урушган кишилардан улуғроқ мартабададирлар. Барчаларига Аллоҳ гўзал (оқибат — жаннат) ваъда қилгандир. Аллоҳ қилаётган амалларингиздан хабардордир. Аллоҳга қарзи ҳасана (ихтиёрий қарз, яъни Унинг йўлида хайру саҳоват) қиладиган ким бор? Бас, У зот ўша (киши)га бир неча ҳисса қилиб қайтарур ва унинг учун улуғ ажр-мукофот бўлур» (Ҳадид: 10, 11).\nЭй Аллоҳ! Ислом ва мусулмонларни азиз қилгин, ширкни ва мушрикларни хор қилгин, золим ва зўравонларни Ўзинг ҳалок қилгин!\nЭй Аллоҳ! Бирмадаги мусулмон биродарларимизга Ўзинг ёрдамчи ва қўллаб-қувватловчи бўлгин! Уларнинг айбларини яширгин, қўрқувларига омонлик бергин, номусларини Ўзинг сақлагин, қонларини Ўзинг ҳимоя қилгин, мусибатларига юпанч бергин!\nЭй Аллоҳ! Сенга ва уларга душман бўлганларни Ўзингга ҳавола қилдик, бутпараст, мушрик буддистлар устига бало ёғдиргин!\nПайғамбаримизга, у зотнинг аҳли ва асҳобига Аллоҳнинг саловоту саломлари бўлсин.\nТаҳририятдан: ҳечдан кўра кеч деганларидек, бу мавзуни ўз вақтида ёритишга имкон бўлмаганди. Ўтган ҳафтада Бирмада бўлган қаттиқ ер силкиниши ва у келтирган талофатлар золим Америкага етган Сенди тўфони каби Бирмалик золимларга ҳам бир эслатмадек туюлди. Қолаверса, ўтган кунлар давомида Ғаззадаги биродарларимизга яҳудлар томонидан бўлаётган зўравонликлар бизни мазлумлар ҳақида ёзишимизга ундади.


Шерободда ишсиз туриб қолган цементовозлар\nСурхондарё вилоятининг Шеробод туманида цемент ташишга мўлжалланган 100 та махсус машинанинг 200 нафар ҳайдовчиси ишсиз қолди.\nБунга портланд цемент чиқарадиган ягона завод маҳсулотини махсус цистернали «цементовозларда» ташилмасин, деган оғзаки буйруқ сабаб бўлган.\nОзодлик суҳбатлашган ҳудудий мутасаддилардан бири оғзаки тақиқ ортида Бош вазирнинг қудратли ўринбосарларидан бири турганини иддао қилди, аммо ўз иддаосини тасдиқловчи далил тақдим этгани йўқ.\nОзодлик расмийлардан ушбу иддао бўйича изоҳ ололмади.\nИшсиз қолган ҳайдовчилар президентга мурожаат қилди\nОзодликка юборилган видеомурожаатда ўндан зиëд ҳайдовчи юк машиналари фонида турганини кўриш мумкин.\nРасмий тақиқ йўқ\nЎзбекистон Транспорт вазирлиги Сурхондарë вилояти Автомобиль йўллари ҳудудий бошқармаси мутахассисининг 21 сентябрь куни Озодликка билдиришича¸ «цементовоз» йўлни бузади, деган асосда "расмий тақиқ мавжуд эмас".\nШеробод цемент заводи реализация бўлими ходимининг Озодликка билдиришича¸ цементни фақат темир йўл орқали ташиш бўйича буйруқ оғзаки тарзда берилган.\nЎзбекистон транспорт вазирлигига алоқадор мулозимнинг Озодлик билан суҳбатда иддао қилишича, «цементни фақат темир йўл орқали ташиш буйруғи ортида Бош вазирнинг биринчи ўринбосари турибди».\nШеробод цемент заводи олдида ишсиз турган машина\nБетон цехлари тўхтади\nСурхондарёдаги далаларни суғорадиган бетон ариқ-лотоклар ишлаб чиқарувчи ширкатнинг ўзини Эгамназар Панжиев деб таништирган раҳбари Озодлик билан суҳбатда иши тўхтаб қолганидан шикоят қилди.\nУнинг сўзларига кўра, Шеробод цемент заводидан машина билан цемент олиб келтириш тўхтаган 2 сентябрдан буён ширкат ишламаяпти.\n«Қимматга тушиб кетяпти. Вагонда Деновгача обкелиб беряпти. Деновда цементни яна машинага ортиб цехга опкелишим керак. Менга невыгодно бўлгани учун лоток ишлаб чиқаришни тўхтатиб қўйдим. Бетон плита¸ брусчатка ва брикет ғишт ишлаб чиқарадиган цехлар ҳам тўхтади» деди тадбиркор.\nМатбуотга гапириш ваколати йўқлигини айтган Ўзбекистон транспорт вазирлигига алоқадор мулозимнинг исми сир қолиши шарти билан Озодликка айтишича¸ «цементни фақат темир йўл орқали ташиш буйруғи ортида Бош вазирнинг биринчи ўринбосари турибди»\nБир машина 8 кишини боқади


— Одатда, темир алмашинувининг бузилишига икки асосий жараён сабаб бўлади, — дейди гинеколог Ширин Аҳмедова. — Бу темир танқислиги анемияси ва гемосидероз, яъни тўқималарда ортиқча темирнинг йиғилишидир. Бироқ одамлар орасида темир етишмовчилиги энг кўп кузатиладиган патологик ҳолат саналади. Боиси, бу касаллик темир сақловчи эритроцитлар билан боғлиқ.\nМаълумки, эритроцитлар тана аъзолари ҳамда тўқималарига кислород етказиб беради. Темир моддаси эса, оксидланиш-қайтарилиш жараёнида иштирок этади. Инсон танасидаги ҳар бир ҳужайра кислород ҳамда темир моддасини қабул қилиши лозим. Мазкур модда етишмаслиги эса, ўз навбатида, тана аъзоларининг зарарланишига олиб келади.\nБу хасталик ўз-ўзидан пайдо бўлмайди, бир қанча омиллар оқибатида вужудга келади. Темир етишмаслиги анемиясига сабаб сифатида ошқозон-ичакдан сурункали қон кетиш, ушбу модда ўзлаштирилишининг бузилиши кабиларни келтириш мумкин. Мазкур омилларга асосланиб, тиббиётда касаллик сабаблари шартли равишда уч асосий гуруҳга ажратилади. Булар:\n— организмга темирнинг етарлича тушмаслиги;\n— темирнинг организмдан кўп чиқиб кетиши;\n— мазкур модданинг организмга сўрилишининг бузилиши.\nТемир танқислигининг инсон организмида ривожланиши бир неча босқичларда кечади. Улар прелатент, латент, темир танқислиги анемиясининг эрта даври, темир танқислигининг узоқ кечувчи ёки кеч даври.\nТирноқдан соч толасигача\nТемир танқислиги анемияси касаллиги беморда ўзини ёмон ҳис этиш, умумий ҳолсизлик, кўп ухлаш, бош оғриғи, бош айланиши, ҳансираш, юракнинг тез уриши, иштаҳанинг йўқолиши каби белгилар билан кечади. Шунингдек, тери қопламлари ва шиллиқ қаватлари рангпарлиги кузатилади. Беморда тил сўрғичлари атрофияси, оғиз бурчакларида бичилишлар юзага келади, юзида шиш пайдо бўлади. Бундан ташқари, тирноқларда деформациялар, синишлар, шунингдек, соч тўкилиши, тери қуриши кузатилади. Кўп бемор таъм ва ҳидни сезиш қобилиятининг бузилишидан шикоят қилади. Энг ёмони, айрим ҳолларда хом гўшт, тупроқ ейишга иштиёқ пайдо қилади. Баъзилар эса, бензин ёки керосин ҳидига «бошқоронғи» бўлиб қолади.\nУшбу касалликни даволаш этиопатогенетик принципда олиб борилади. Бу даволаш усулида беморга таркибида темир моддаси бор препаратлар буюрилади. Клиник амалиётда енгил ва ўрта оғирлик даражасидаги, айрим ҳолатларда оғир даражадаги анемияни даволашда ҳам перорал темир препаратлари буюрилади.\nАслида касалликни келтириб чиқарган сабабларни бартараф этиш ҳам даволашнинг бир усули. Бунда имкон қадар темир танқислиги анемиясини юзага келтирган омиллар аниқланиб, улар бартараф этилади. Масалан, бугунги кунда ушбу хасталикка чалинишнинг асосий сабаби — айни шу моддага бой маҳсулотларни етарли даражада истеъмол қилмасликдир. Бундай пайтда инсон организмида темир моддаси етишмаслиги кучайиб бораверади. Агар бемор темир моддасига бой маҳсулотларни кўп истеъмол қилса, темир танқислиги камаяди. Организм аста-секин тиклана бошлайди.


Ҳурматли мижозлар!!! - «Трастбанк» ХАБ\nЯнгиланган сана: 17 Июл 2019, 17:33\nКорпоратив мижозларга (юридик шахс ва якка тартибдаги тадбиркорлар) замонавий интерфаол хизматларни (интернет банк ва мобил банк) кўрсатишда янада қулайлик яратиш мақсадида жорий йилнинг 20 июлидан бошлаб ҳафтанинг ҳар шанба кунлари соат 17:00 гача “Трастбанк” тизимидаги филиаллараро ва филиал ичидаги интернет ва мобил банк орқали ўтказиладиган электрон тўловларни амалга ошириш жорий этилмоқда.\nЭндиликда, электрон тўлов топшириқнома банкка юборилгандан сўнг автоматик равишда ижроси таъминланади.\nШу муносабат билан,Сиздан электрон тўлов ҳужжатларини интернет ва мобил банк орқали амалга ошириш жараёнида “Ўзбекистон Республикаси банкларида бухгалтерия ҳисобини юритиш ва бухгалтерия ишларини ташкил қилиш тартиби тўғрисида”ги йўриқнома (рўйхат рақами 1834, 2008 йил 11 июль) йўриқнома талабларига амал қилишингизни сўраймиз, хусусан :\n-30 банд “...Электрон ҳужжатларни қабул қилиш ва қайта ишлаш жараёнида уларнинг бирор кўрсаткичларини ўзгартиришга йўл қўйилмайди.”;\n- 73 банд “...Мижоз банкда очган ҳисоб варақдаги мавжуд пул маблағларини мустақил тасарруф этади. Мижознинг топшириғига биноан банк ҳисобварағи бўйича бажарилган барча операцияларнинг қонунийлигига мижознинг ўзи жавобгар ҳисобланади.”.\nЮқоридагиларга асосан, интерактив хизматлар орқали ўтказиладиган электрон ҳужжатларни ўчириш, ўзгартириш ва бошқа харакатларни амалга ошириш имконияти мавжуд эмас. Шу сабабли электрон тўлов ҳужжатларини интерфаол хизматлар орқали расмийлаштиришда алоҳида эътибор билан (хавфсизлик жиҳатдан ҳам) амалга оширишингизни сўраймиз.\n“Трастбанк” билан ҳамкорлигингиз учун Сизга миннатдорчилик билдирамиз.\nМанба: Банк Маъмурияти / Кўришлар: 327\nЎзбекча: Hurmatli mijozlar!!!\nИлғор халқаро амалиётнинг замонавий усулларини жорий этиш\n«Золотая корона» халқаро пул ўтказмалари тизими вакиллари билан учрашув


Бола ортидан тушадиган “йўлдош”ни кўмиш шартми?\nHomeФАТВОЛАР11 ТАҲОРАТ19 ҲАЙЗ ВА НИФОС\nBy Шайх Саидаҳмад Нуриддин on 01/18/2017 19 ҲАЙЗ ВА НИФОС ФАТВОЛАР\nБола туғилганда унинг ортидан тушган йўлдошини нима қилиш керак? Бу ҳақда шариатда бирон нарса дейилганми?\nДастлаб шуни айтиш лозимки, уламолар чақалоқнинг киндигига туташ бўладиган ва у туғилганда кесиб ташланадиган йўлдоши хусусида ихтилоф қилганлар. Баъзи уламоларнинг фикрича, у чақалоқнинг бир аъзоси саналади. Қалюбий “Ал-ҳошия”да шундай дейди: “Чақалоқнинг йўлдоши бир аъзога ўхшайди. Чунки у боладан кесиб ташланади. Шу сабаб у инсоннинг бир бўлагидир”.\nШунга кўра, йўлдошни кесиб олиб ташлаганда унга худди инсон аъзоси сифатида қараш лозим. Бинобарин, уни ўтда куйдириш ёки ахлатга ташлаш жоиз эмас. Балки кесилган қўл, оёқ ёки бошқа инсон аъзолари сингари эъзозланиши ва ерга кўмилиши лозим. Аксар замондош уламолар мазкур фикрга мойил бўлганлар. “Илмий изланишлар ва фатво доимий қўмитаси”нинг 8099-сонли фатвоси (21.02.1405 ҳ.), шунингдек, Бирлашган Амирлик исломий масалалар ва вақф умумий ҳайъатининг интернет саҳифасида келтирилган Қувайт вақф вазирлигининг 18510-сонли фатвоси бунга яққол далил.\nБошқа айрим уламоларнинг фикрича, йўлдош инсон танасидан ажралган тирноқ ва сочга ўхшайди. Мазкур фикр шайх Ибн Усаймин роҳимаҳуллоҳга мансуб. IslamQA саҳифасида келишича, Ибн Усаймин роҳимаҳуллоҳдан “йўлдошнинг бирон фойдаси бўлмаса, уни кўмиш вожибми ёки ахлатга ташласа ҳам бўладими?” деган савол сўралади. Шунда шайх шундай жавоб беради: “Тўғрироғи йўлдош тирноқ ва соч қабилидан. Яъни, уни ахлатга ташлаш ҳам ёки кўмиш ҳам жоиз”.\nЭҳтимол Ҳишом ибн Урва отасидан, отаси эса Ойша розияллоҳу анҳодан ривоят қилган ҳадис ҳам мазкур фикрга далил бўлиши мумкин. Ҳадисда Расулуллоҳ соллаллоҳу алайҳи ва саллам инсон танасидан ажралган етти нарса: соч, тирноқ, қон, ҳайз қони, тиш, лахта қон ва йўлдошни дафн қилишга буюрадилар. Кўриб турганингиздек, ҳадисда йўлдош соч, тирноқ ва тиш, шунингдек, инсон танасидан ажраб чиққан қон, ҳайз қони ва лахта қонлар билан бир қаторда зикр қилинган. Мазкур ҳадисда инсонни эъзозлаш ҳамда атроф-муҳитни муҳофаза қилиш учун ундан ажраб чиққан нарсаларни ерга кўмишга буюрилади. Бироқ мазкур ҳадисни шайх Албоний роҳимаҳуллоҳ “Заифул жомеъ” асарида (4525-ҳадис) заиф деган.\nХулоса қилиб айтганда, йўлдош ва унга ўхшаш инсон танаси чиқиндиларини кўмиш хусусида бирон саҳиҳ далил келмаган. Шундай бўлсада, аксар уламоларнинг фикрига эргашган ҳолда уларни ерга кўмиш афзалдир. Негаки, уларни ерга кўмиш бир жиҳатдан инсонни эъзозлаш бўлса, бошқа бир жиҳатдан атроф-муҳитни муҳофаза қилиш ҳамдир. Қолаверса, айрим уламолар айтишганидек, мазкур нарсаларни ерга кўмиш, уларнинг сеҳр ва жоду қилувчи ёвуз инсонлар қўлига тушишидан сақлайди. Чунки улар бирон кимсани сеҳрламоқчи бўлсалар одатда унинг танасидан ажраган чиқиндилардан фойдаланадилар. Шунга қарамай, йўлдош ёки унга ўхшаш танадан ажралган чиқиндилар ахлатга отилса ҳам инсон гуноҳкор бўлмайди, валлоҳу аълам.\nAvvalgi maqolaСаффоҳ даврида вилоятлар (1)\nKeyingi maqola “Солатан тунажжийна” салавотини ўқиш мумкинми?


“Ўзбекистон – буюк йўллар ва цивилизациялар чорраҳаси: империя, дин, маданият” ҳафталиги тантанали очилди\n“Буюк тарих изсиз йўқолмайди, у халқнинг генетик коди, унинг тарихий хотираси, фаолиятида сақланиб қолади ва қайта тикланади.\nУнинг куч-қудрати ҳам айнан шунда бўлади. Тарихий меросни асраш ва ўрганиш, уни авлоддан авлодга етказиш\nдавлатимизнинг устувор вазифаларидан биридир”.\nБугун, 22 август куни Тошкент шаҳрида “Ўзбекистон – буюк йўллар ва цивилизациялар чорраҳаси: империя, дин, маданият мавзусидаги мерос ҳафталиги”га старт берилди. Унда Ўзбекистон Республикаси Бош вазир ўринбосари Азиз Абдуҳакимов, Ўзбекистон маданий меросини ўрганиш, сақлаш ва оммалаштириш Бутунжаҳон жамияти раиси Фирдавс Абдухолиқов, ЮНЕСКОнинг Ўзбекистондаги ваколатхонаси раҳбари в.б. Фуад Пашаев, Ўзбекистон маданий меросини ўрганиш, сақлаш ва тарғиб этиш бўйича бутунжаҳон жамияти Илмий кенгаши аъзоси Фредерик Старр, Фанлар Академияси президенти Беҳзод Йўлдошев ҳамда академик Эдвард Ртвеладзелар сўзга чиқишди.\nҲафталикни Ўзбекистон Республикаси Бош вазир ўринбосари Азиз Абдуҳакимов очиб берди:\n“Бугун Ўзбекистон ижтимоий ҳаётнинг барча жабҳаларида янгиланиш даврини бошдан кечирмоқда. Муҳтарам Президентимиз Шавкат Мирзиёев ташаббуслари билан амалга оширилаётган ислоҳотлар мамлакатимизнинг бутун дунёга очилиши учун барча шароитларни яратмоқда. Жаҳон ҳам, ўз ўрнида, Ўзбекистонга юз тутмоқда. Таъкидлаш жоизки, Ўзбекистон хорижликларда нафақат ўзининг жаҳон эътироф этаётган туристик салоҳияти, балки бизнес юритиш учун мавжуд имкониятлари ҳамда бой маданий мероси билан ҳам қизиқиш уйғотмоқда. Бошланаётган Маданий мерос ҳафталигимиз бизнинг ҳамкорликдаги меҳнатамиз самараси бўлади. Унда давлат ташкилотлари ва дипломатик корпус вакиллари билан бир қаторда хорижий мамлакатлардан ташриф буюрган илмий ташкилотлар ва халқаро фондлар вакиллари ҳам иштирок этмоқда. Фурсатдан фойдаланиб, 26 август куни Самарқанддаги маданий меросни асраш ва ривожлантириш муаммоларига бағишланган конференцияда иштирок этаётган бош котиб Одри Озуле хоним бошчилигида ЮНЕСКО ташкилотига миннатдорчилик билдираман. Шуни алоҳида қайд этишни истардимки, Ўзбекистон ЮНЕСКО билан мамлакат кесимидаги дастурни юритаётган ягона мамлакат ҳисобланади”.\nЎзбекистон маданий меросини ўрганиш, сақлаш ва оммалаштириш Бутунжаҳон жамияти раиси Фирдавс Абдухолиқовнинг сўзларига кўра, Ўзбекистонда маданий меросни сақлаш ва оммалаштириш йўлида кенг кўламли ишлар олиб борилмоқда.\n“Ўзбекистондаги ислоҳотлар самараси ўлароқ яратилаётган шароитлар, шунингдек давлат ва жамоатчилик ташкилотлари ҳамда ижтимоий бизнес вакилларининг бир ғояда бирлашиши бу каби дунёда ягона лойиҳани амалга ошириш имконини беради. Бу нафақат олимлар учун илмий материал бўлиб хизмат қилади, балки ёш авлод учун ўзига хос маънавий озуқа ҳамдир”, - дейди у.\nШу билан бирга, академик Эдвард Ртвеладзе дунёнинг етакчи институтлари, университетлари, илмий марказлари ҳамда фанлар академиялари билан илмий ҳамкорликни ривожлантириш кераклигига эътибор қаратди. Илф-ван ва олимларни ҳар томонлама қўллаб-қувватлаш бугунги куннинг устувор вазифаларидан бири бўлиб, ҳукуматнинг қатор ҳужжатларида ўз аксини топгани, миллий маданий меросни сақлаш масаласи эса давлат раҳбарининг диққат марказида эканини қайд этди.\n“Айнан шу эътибор ва тегишли шароитларнинг яратилиши – лойиҳани муваффақиятли амалга оширишнинг гаровидир”, - хулоса қилди у.\nХудди шу куни Ўзбекистоннинг жаҳон коллекцияларида сақланаётган ҳамда Ўзбекистон музейларидаги маданий меросга бағишланган 20 та янги альбом-китоб тақдимоти бўлиб ўтди. Уларнинг бари жаҳоннинг нуфузли олимлари, тадқиқотчилари, таниқли музейлар вакиллари ҳамда ноёб коллекциялар эгалари томонидан ўтказилди. Бу альбомларнинг ўзига хослиги уларда энг янги технологияларнинг қўлланганлигида – китоблар тўлдирилган реаллик эффектига эга бўлиб, улар Ўзбекистондаги биринчи шундай китоблар ҳисобланади.\nШунингдек Ўзбекистоннинг маданий меросига бағишланган ҳужжатли фильмлар тақдимоти ҳам йиғилганларни бефарқ қолдирмади.\nБундан ташқари, Ўзбекистон Тасвирий санъат галереясида ўтказилган “Кушонлар хазинаси” ҳамда Абу Райҳон Беруний номидаги Шарқшунослик институтида ноёб қадимий қўлёзмаларга бағишланган кўргазма бўлиб ўтди.\nКун давомида ўтказилган барча тадбирлар меҳмонларда катта таассурот қолдирди, уларнинг бари сўнгги йилларда Ўзбекистонда Президент бошчилигида олиб борилаётган ислоҳотлар амалда яққол самара бераётганини таъкидлашди.\n1800 March 21 , 2020\nToday visiting: 7990


Меган Марклнинг собиқ эри ҳам уйланди. Кимга дейсизми? (фото)\nМай ойида Меган Маркл қирол оиласининг бир қисми бўлиб, шаҳзода Гарри билан турмуш қурди. 37 ёшли герцогиня учун бу никоҳ иккинчи бўлди. 2004 йилда актриса кинорежиссёр Тревор Энгельсон билан учраша бошлаган, 2011 йилда улар турмуш қуришганди, аммо никоҳ икки йил ўтиб Марклнинг ташаббуси билан бекор қилинганди.\nИюнь ойида бўлса Меганнинг собиқ эри Трейси Курланд билан тўйга тайёргарлик кўраётгани маълум бўлди, улар 2017 йилда учрашишган. Трейси — бойлиги 200 миллион долларга баҳоланадиган банкир Стэнфорд Керленднинг қизи.\nЯқинда бу жуфтлик ҳам турмуш қуришди. Жанубий Калифорниядаги хусусий уйда ўтказилган маросим жуда камтар бўлди. Жуфтлик тадбирга оила ва яқин дўстларини таклиф қилишди.\nКиритилди: 11:36 12.10.2018. Ўқилди: 1145 марта. Фикрлар сони: 0 та.\nТошкент телеминорасидаги 5 йил олдин йиртилган байроқ...